Ikurriña udaletxeko balkoira itzuli zuen alkatea - Usurbil - Noaua.eus\nIkurriña udaletxeko balkoira itzuli zuen alkatea\nNoaua Aldizkaria 2019-10-05 19:17\nFrankismo osteko Usurbilgo lehen alkate Andres Bruño Urdanpilleta zendu den larunbat honetan, gogora ekarri beharreko irudia duzue ondokoa. Bera alkate zela nabarmendu beharreko une historiko baten argazkia hain zuzen; 1977ko urtarrilaren 19koa da. Une historikoa, ia 41 urtez ezkutatua egon zen ikurriña udaletxeko balkoira itzuli zuten unea irudikatzen baitu.\nDonostia Egunaren bezpera, egun seinalatua da herri honen historian. 2017ko urtarrilaren 19an 40 urte bete ziren ikurriña Usurbilgo Udaleko balkoira itzuli zenetik. Aurten honenbestez, 42 urte bete dira. Egun hartan egin zen osoko bilkuran hartu zen erabaki hura. Ondoko argazkian dituzue une historiko hartako protagonistak. Ikurriña jarri zen egunean alkatea Andres Bruño zen (argazkian zutik, erdikoa). Idazkaria, Roke Arriola. Zinegotziak: Felix Aizpurua, Joxe Antonio Altuna, Joxe Aburuza, Jesus Urkiola, Felix Olasagasti, Joxe Manuel Matxain, Julian Pikabea.\n"San Sebastian bezpera hartan, ia 41 urtez ezkutuan egon zen ikurriña berriz itzuli zen Usurbilgo udaletxeko balkoira"\n2013ko maiatzean espainiar estatuak Usurbilgo Udala Espainiako bandera udaletxean jartzera derrigortu zutenean, ikurriñari omenaldia egin zitzaion, eta ikurriña handi bat zintzilikatu zuten Joxe Martin Sagardia plazan. 40 urteotan herri honek ezagutu dituen alkate gehienak eta herritar mordoa bildu zituen ekitaldian irakurri zuten adierazpenak, duela 40 urteko une hura gogorarazi zuen. Adierazpen hark gogorarazten zuenez, "1977ko urtarrilaren 19an Euskal Herriko zenbait alkateek sustaturiko ekimenari jarraituz, udaletxeko batzar aretoan bildu zen Usurbilgo Udala osatzen zuen udalbatza. Egun hartan, ikurriña ofizialki aintzatetsi zuen mozioa aurkeztu eta onartu zen. Mozioa jasotzen duen aktak honako lerro hauek erakusten ditu, besteak beste: gure nahietako bat, gure bandera edo ikurriñaren onarpen ofiziala da. Gure herriarenak diren berezko eta legezko eskubideak aldarrikatzen dituen ikurra baita.\nSan Sebastian bezpera hartan, ia 41 urtez ezkutuan egon zen ikurriña berriz itzuli zen Usurbilgo udaletxeko balkoira. Gordean pasatako orduak ez dira berreskuratzen. Baina memoria bai. Ikurriñak memoria duelako Usurbilen. Behar zuen eta merezi zuen lekua hartu zuen, eta harrez gero hemen izan du bere tokia, herriko banderarekin batera".\nIkurriñaren aldeko alkateen mugimenduko kidea\nIkurriñari 2013ko maiatzean egin zitzaion omenaldian parte hartu zuen herritarretako bat hain zuzen, Andres Bruño alkatea ohia izan zen. Bezperatan berarekin bildu zen aldizkari hau. Usurbilgo Udaletik omenaldian parte hartzeko jasotako gonbitaren aurrean, “han egongo naiz, lehen ere hor ibili gara eta borrokan” erantzun zion. Bera alkate zela legeztatu baitzuten ikurriña, 1977ko urtarrilaren 19an, San Sebastian egunaren bezperan. Hainbat alkateek eginiko ahaleginen ostean.\n1976an alkate izendatu eta gutxira, ordura arte “erakutsi” ezin zen ikurrina legeztatzeko erronka eskuartean zuen bera buru zuen orduko Usurbilgo Udalak, Euskal Herriko beste hainbat udalek bezala. Hilabete haietan sortu zen, gerora “alkateen Bergarako mugimendua” izenez ezagutuko zena. Hainbat alkate batu ziren, besteren artean, ikurriña legeztatzea eskatzeko. Lehen bilerak Bergaran egitetik datorkio izena aipatu alkateen bilgune hari. Bilerak alkateen artean bakarrik ez, Madril aldera ere joan ziren, espainiar estatutik garai hartan noski, ikurriña legeztatzearen aurkako jarrera argia zen eta. Ikurriñaren aldeko mobilizaziorik ere ez zen falta izan. Lan eta saiakera askoren ostean, erronka lortu zuten, 1977ko urtarrilaren 18an, Martin Villa Espainiako Gobernuko barne ministroarekin eta Gutierrez Mellado teniente-jeneralarekin alkateek Madrilen egin zuten bileran. “Martin Villak ikusi zuenean indarra zegoela alkateen taldean, jada ontzat eman zuen. Aurrenetik gogorra zen, baina gero ontzat eman zuen”, oroitarazten zigun Andres Bruñok.\nEgun hartan, “zigorgabetu” zuten ikurrina, eta Madrildik alkateak eurak izan ziren telefonoz, albiste pozgarria Euskal Herrira zabaldu zutenak. Hortik aurrera, hurrengo orduetan prestaketa lanik ez zuten falta izan. Dena oso azkar joan zen, 24 orduren buruan, hilaren 19an osoko bilkura deitu zuen Usurbilgo Udalak. Udalbatzak saio horretan ikurriña legeztatzea erabaki zuen. Eta segituan irten ziren udaletxeko balkoira ikurriña harrotasun osoz astintzera. Plazan jendetza bildu zen, guztiak une historiko hura bizitzera gerturatuak.\nGaurko aginduak, atzoko berak\nUsurbilen bezala, ordu berean, beste hainbat herrietan ere antzeko ekitaldiak burutu ziren egun berean, San Sebastian bezperan. Antza, Donostiako Udalari aurre hartu nahi zioten. Hiriburuko garai hartako alkateak, “San Sebastian egunean jarri nahi zuen ikurrina”, oroitzen du Bruñok. Hark izan nahi ikurriña jartzen lehena, baina bandera txuri, berde eta gorria legeztatzeko lanetan ez omen zen askorik saiatu eta, gainerako alkateek telefonoz aurre hartzea erabaki eta ikurrina San Sebastian bezperan, 19:00etan jartzea adostu omen zuten. Hasieran 16 bat udalek, gerora gehiago batu ziren. Egunok igaro ostean, ikurriña kentzeko saiakeraren bat edo beste izan omen zen, Bruñoren esanetan. Baina horretan geratu zen guztia. Gaur arte.\n“Gurea ikurriña da, ez bestea”\nIkurriña legeztatu zutenetik 36 urte igaro zirenean, 2013an, Espainiako Gobernuko Delegazioak hala eskatuta eta epaitegien aginduz, bandera espainiarra jartzera behartu zuten Udala. Bai Usurbilen eta Euskal Herriko beste hainbat lekutan. Ia lau hamarkada igaro ostean, inposizioz berriz ere bandera espainola nola jartzen duten bizitzea egokitu zitzaion Andres Bruñori. Urteak pasa ziren arren, bandera espainiarra jartzeko agindua iraganeko beste hainbat aginduren tankerakoa zela zioen alkate ohiak.\n2013ko maiatza hasieran, Usurbilgo herriak ikurriñari egin zion omenaldian parte hartu zuen Bruñok orduko alkate Mertxe Aizpuruarekin, eta aurrez alkate izandako, Xabier Mikel Errekondo, Agustin Lizaso eta Martin Larrañagarekin batera. Omenaldi bezperatan bertaratzeko gonbita luzatzen zien Bruñok herritarrei, NOAUA! bidez. “Omenaldira joateko denei. Hainbat borroka izan ditugu ikurriñarekin, hainbat gorabehera. Orain, duela 40 urte eta baita lehenago ere. Baina gu euskaldunak gara, gurea ikurrina da, ez bestea”, adierazi zion NOAUA!ri.


#Martxoak8 | Angula Berria\nHasiera » #Martxoak8\n"Adineko emakumeok asko dugu esateko ikusezin gaudelako"\nZKA argitaratua 6 / Mar / 2021\nONEKA Euskal Emakume Pentsionisten Plataforma.- Beste martxoaren 8an kalera atera gara gure aldarrikapenekin, asko baitira, nahiz eta gure aurrekoek borroka hasi zuten, eta urteak igaro arren, ez da aurrerapen handirik ikusten genero desberdineko pertsonen arteko berdintasunean.\nGehiago irakurri"Adineko emakumeok asko dugu esateko ikusezin gaudelako" -ri buruz\nOsteguna, Martxoa 21, 2013 - 19:30 -tik Ostirala, Martxoa 22, 2013 - 19:55 -ra\nKabigorri Ateneoan, Peña Kalea (Mosku)\nGehiago irakurri"Ogitarteko batzuen historia" Cuenta cuento y análisis -ri buruz\nMahai ingurua, Le combat continue. Gora emakume langileon borroka!\nAstelehena, Martxoa 18, 2013 - 19:30\nLakaxita Gaztetxean, Anaka kalea, Irun\nGehiago irakurriMahai ingurua, Le combat continue. Gora emakume langileon borroka! -ri buruz\nGehiago irakurriEmakumearen eguna ez delako Martxoak 8ra mugatzen -ri buruz


Izaskun Zubialde Grajirena: «Emozioak txikitatik landuz gero gizarte hobea izanen dugu» - Erran.eus\nEuskal mitologiari buruzko 30 ipuin argitaratu ondotik, beste lan bat dute orain eskuartean Izaskun Zubialde zubietarrak, Bakarne Atxukarro Iruñean bizi den irundarrak eta Asun Egurza barañaindarrak. Emozioak eta baloreak lantzeko materiala sortzen ari dira eta horrekin ipuin-bilduma bat egin nahi dute. Horren lehenbiziko ipuina da oraingoz kaleratu dutena: Sumendia baratzean. 5 eta 9 urte bitarteko haurrendako da, eta euskaraz eta gaztelaniaz atera dute. Laster ingelesez ere eginen dute.\nIzaskun Zubialde Sumendia baratzean ipuina eskuetan duela. | Ikusi handiago | Argazki originala\nNolatan sortu zaizue proiektu hau lantzeko ideia?Emozioak txikitatik ezagutzea eta erregulatzea ezinbestekoa iruditzen zaigunez, amets batetik sortu den ipuina egin dugu lehenbiziko. Helburu ezberdinak ditu liburu bakoitzak, baina denek emozioen ildoari jarraitzen diote. Emozioak txikitatik landuz gero, gizarte hobe baten jabe izanen garela uste dugulako sortu da bilduma hau egiteko ideia. Bestalde, Barañainen emozioak lantzeko tailerrak egin ditugu 8-9 urteko gaztetxoekin eta esperientzia hartan oinarrituz, lanean jarraitzeko materiala sortzen ari gara.\nZer aurkituko dugu lehenbiziko ipuinean?Natura eta animalia txiki batek sortzen dituen emozio ezberdinak aztertzen dira. Horrez gain, ez ohiko familia bat da protagonista, ama eta bere bi seme-alabak hain zuzen ere. Hor ere gaur egungo errealitate bat islatzen da.\nEuskaraz eta gaztelaniaz argitaratu duzue. Eta laster ingelesez...Mitologia liburuak euskaraz eta gaztelaniaz argitaratu genituen euskaraz ez zekiten euskaltzaleak ere badirela konturatu ginelako, eta harrera ona izan duenez, berdin jarraitzea erabaki dugu. Ingelesarena, berriz, kasualitatez izan da, izan ere, EHUko UASC programakoak gurekin kontaktuan jarri ziren itzulpenak egiteko baimena eskatuz. Hitzarmen bat sinatu genuen eta itzulpen baimenaren ordainetan, testuak gure esku jartzen dituzte, argitaratu ahal izateko.\nZein gai landu nahi dituzue?Natura zaintzearen garrantzia, animaliak maitatzea, komunikazioa... Gai anitz izanen dira, irakurketaz gozatzeaz gain, ikasbide bat ere islatzen delako.\nZenbat liburu argitaratzea aurreikusia duzue?Hori argitaletxearen esku dago. Guk dagoeneko baditugu bospasei prestaturik, baina azkenean, argitaletxeak du argia ikustearen giltza. Aurten, ziurrenik, hiru argitaratuko ditugu. Lehenbizikoa argitaratua dugu, eta maiatz alderako bigarrena izanen dugu kalean. Dena ongi joanez gero, azaro alderako hirugarrena kaleratuko dugu.\nEz da hiruren artean egin duzuen lehenbiziko lana. Nolako erantzuna izan dute euskal mitologiari buruzko ipuinek?Oso-oso kontent gaude. Online moduan, lehenbiziko hiru egunetan 12.000 deskarga izan genituen, eta liburu fisikoan beste hainbeste saldu dira. Nola pentsatuko genuen gure etxeko txikientzat sortutako ipuinek halako arrakasta izanen zutenik? Frantsesera ere itzulia dugu mitologiako lehenbiziko liburua eta bruselarrei interesatu zitzaienez, liburuaren aurkezpena egiten bertan izana da Asun.\nNola ikusten duzu haur literaturaren egoera?Nik uste poliki-poliki aurrera doala, baina ez da erraza. Liburu bat sortzeak lan handia dauka, eta dudarik gabe, argitaratzea oraindik zailagoa da. Kalitatea eta jendeak izan dezakeen onarpena kontuan hartzen dira eta ez da erraza tartea egitea.\nEtorkizunera begira zein asmo dituzu?Hasteko, maiatzerako bildumako bigarren liburuaz gain, beste liburu bat ere argitaratzeko proiektua badugu. Nerabeendako genero nobela biografiko bat prest dugu, baina oraingoz, ezin dut gehiago aurreratu. Maiatzera arte itxaron beharko duzue!\nI. Dantzari Eguna eta X. Pintxo Lehiaketa prest dituzte Donezteben astebururako


Zer egin elikagaien toxiinfekzioaren aurrean | Consumer\nZer egin elikagaien toxiinfekzioaren aurrean\nElikadura-infekzio gehienak arinak dira, eta 24 edo 48 ordutan igortzen dituzte. Hala ere, larritasuna adierazten duten sintomak daude. Agertzen direnean, medikuarengana lehenbailehen joatea da onena.\nElikagaien toxiinfekzioren bat izan daitekeela susmatzen badugu, familiako medikuarengana ahalik eta azkarren joatea baino aholku hoberik ez dago. Hala ere, komeni da sintomak identifikatzen jakitea eta arazoari behar bezala aurre egiten laguntzen duten portaera-jarraibideak aintzat hartzea.\nSukarra Elikadura-infekzio baten susmoa izanez gero, lehenik eta behin gorputzaren tenperatura begiratu behar da, sukarra duen ala ez jakiteko. Normalean, infekzio edo intoxikazio bat den bereiziko digu horrek. Sukarra alerta-mekanismo bat da, mikroorganismo bat ehunen bati, kasu honetan digestio-aparatuari, eragiten ari delako sortua.\nBeherakoa. Sukarra izanez gero, infekzioa da, baina okadak eta beherakoa ere izan ditzake. Normalean, beherakoa urtsua izaten hasten da, eta mukosa bihur daiteke; kasu larrietan, hemorragikoa. Sukarra eta beherakoa aldi berean izanez gero, hurbilen dugun larrialdi-zerbitzura jo behar dugu berehala.\nGorakoak. Infekzio batek larritasun handia izan dezake garaiz kontrolatzen ez bada, bereziki ahalmen patogeno handiko mikroorganismo batek edo pertsona sentikor batzuek sortzen badute. Beherakoa okadekin konplikatzen bada, deshidratatzeko arriskua dago. Likido ugari galtzen ari denez, eta ezin denez urik irentsi oka ari delako, pertsonak ez ditu aldatzen galtzen ari den ura eta elektrolitoak. Prozesua larriagotzen bada, ospitaleratu egin beharko da, errazago hidratatzeko. Hori nahiko ohikoa da Salmonellak eragindako infekzioetan eta Campylobacter edo Escherichia coliren infekzio larrietan.\nSintoma leunak. Litekeena da goragalea eta beherakoa izan arren sukarrik ez izatea. Kasu horretan, infekzio-prozesu leun batean edo intoxikazio batean egon daiteke. Sintomen erantzulea Staphylococcus aureus-ek edo Bacillus cereus-ek egindako toxina bat baldin bada, eta horiek nerbio-zentroan eragiten badute, kontrolik gabeko oka egingo du, eta, horrekin batera, ondoeza, buruko mina, zorabioa, ezegonkortasuna, etab. izango ditu. Koadroa, normalean, 24 ordu baino gutxiagoan bidaltzen da, eta gaixoa, ahula izan arren, arazorik gabe eta ondoriorik gabe berreskuratzen da.\nGehienetan, egoera txarrean edo kutsatuta dagoen elikagairen bat kontsumitzean infekzioa izaten bada, sintomak arinak izaten dira, eta ez da beharrezkoa medikuarengana joatea. Hala ere, arreta berezia jarri behar da egoera hauetakoren bat gertatzen bada:\nKaltetutako pertsona adin txikiko haurra edo zaharra da. Bi kasuetan immunitate-sistemak ez du %100ean jarduten. Haurretan, oraindik erabat garatu ez delako, eta zaharretan, mantsoago jokatuko duelako. Horren ondorioz, defentsak urrituta daude eta sintomak larriagotu egin daitezke.\nHaurdun dagoen emakume batean. Izan ere, infekzio edo intoxikazio batek fetuari eragin diezaioke.\nPertsona immunodeprimituetan, hala nola transplantatuetan edo HIESa duten gaixoetan. Bere sistema immunologikoak ezin du infekzioaren aurka borrokatu, eta horrek sintomak okertzen ditu eta ondorio larriak eragiten dizkio gaixoaren osasunari.\nSukarra handia denean eta beherakoa eta/edo gonbitoak ez badira joaten.\nNerbio-sistemari eragiten dioten sintomak agertzen direnean, ikusmenari bereziki.\nOro har, gaixoak sintoma asko dituenean.\nEgoera horietan guztietan medikuarengana jo behar da, arazoa identifikatzeko. Berak erabakiko du nola jokatu eta nola tratatu. Ahal den guztietan, toxinfekzioa eragin\nduen elikagaia zein den susmatuz gero, ez da komeni zakarrontzira botatzea, lagin bat aztertu behar bada ere. Aukera hori baztertu arte, zalantzazko elikagaia isolatuta eta plastikoan edo aluminiozko paperean ontziratuta eduki behar da.\nIntoxikazio larriak sintoma bereizgarriak ditu. Produktu kutsatu bat kontsumitu eta ordu gutxira hasten dira. Oro har, infekzioekin bat datoz (sukarra, oka egitea, beherakoa), baina, hasieran, ikusmen-gaitasuna galtzea dakar. Ikusteko gai den arren, ikusmen-zolitasuna galtzen du.\nOndoeza kontserba bat kontsumitu ondoren agertzen bada, berehala joan behar da zerbitzu mediko batera, batez ere sintomak larriagotzen badira. Oso gutxitan gertatzen diren intoxikazioak izan arren, larriak izan ohi dira: garaiz tratatzen ez bada, pertsonaren paralisi orokorra eragin dezake, eta, ondorioz, asfixiaren ondoriozko heriotza, arnas muskuluak inmobilizatzean. Kasu horietan, agente arduraduna Clostridium botulinun da, egoera txarrean dauden etxeko kontserbetan dagoena.\nLehenengo neurria medikuarengana joatea da, eta hark erabakiko du nola jokatu eta zer tratamendu behar duen.\nIrentsitako mikroorganismoak ehunen bat, normalean digestiokoa, ukitzen duelako agertzen da sukarra. Sukarra gure organismoak agente patogenoaren aurrean duen defentsa-mekanismo bat da. Sukarra badago, infekzio bati buruz ari gara.\nSukarrik ez badago, prozesu leun baten edo intoxikazio baten ondorio izan daiteke. Halakoetan, oka edo beherakoa izaten da ohikoena.\nGehienetan sintomak arinak izaten dira. Ordu gutxitan edo bi egun baino gutxiagoan desagertzen da sintoma-koadroa. Hala ere, arreta berezia jarri behar da gaixoak «bereziak» badira: gaixoak, zaharrak, haurrak, haurdun dauden emakumeak…\nElikagairen bat susmatzen badugu, ez bota zakarrontzira. Onena etxean edukitzea da, plastikoan edo aluminiozko paperean isolatuta eta ontziratuta, arazoaren jatorria zehazteko lagin bat hartu behar bada ere.\nbeherako gorakoak infección-eu intoxicación-eu sukar toxiinfekzio


BEIRAGINTZAKO ETA BUZTINGINTZAKO OINARRIZKO PROFESIONALA - Beira eta zeramika - VICko Heziketa-zikloak\nFam.P. Beira eta zera... C.F.\nBeira eta zeramika - VIC\n11/2019 Dekretua [20/02/2019]\nOinarrizko Curriculum Diseinua (itzulpenaren zain) [20/02/2019]\nKurtsoaren plangintza [20/02/2019]\nBEIRAGINTZAKO ETA BUZTINGINTZAKO OINARRIZKO PROFESIONALA\n• Langunea prestatzea eta agindu zaizkion zereginak egiteko materialak eta lanabesak pilatzea, langunea garbi eta txukun mantenduta eta, hala badagokio, sortzen diren hondakinak kenduta.\n• Zeramika-produktuak fabrikatzeko erretxinazko edo eskaiolazko moldeen artisau-produkziorako eta/edo produkzio erdiautomatikorako matrizeak egokitzea.\n• Zeramika-produktuak fabrikatzeko eta moldeak erreproduzitzeko oreak prestatzea, erabilera-jarraibideak errespetatuta eta homogeneotasuna ziurtatuta.\n• Moldeen eta zeramika-produktuen artisau-fabrikaziorako edo fabrikazio erdiautomatikorako makineriarekin eta tresneriarekin lan egitea, betiere isurtzeko, desmoldekatzeko, erretzeko eta lehortzeko eragiketak kontrolatuta.\n• Beira urtua konformatzea, pultsura eta/edo moldean putz eginda, betiere ezarritako zehaztapen teknikoen, formalen eta estetikoen arabera.\n• Beirateen eta beira-produktuen artisau-fabrikaziorako edo fabrikazio erdiautomatikorako makineriarekin eta tresneriarekin lan egitea, eta, horretarako, mekanizazio-lanak egitea (ebakitzea, ertzak lantzea, lisatzea, leuntzea, mateatzea, biselatzea, alakatzea), konformazio-lanak egitea, termoformazio-lanak egitea eta fusing-a egitea.\n• Beira eta zeramika-produktuak dekoratzea, gainazaleko aplikazio mekanizatu eta eskuko bidez eta ezarritako zehaztapen teknikoen eta estetikoen arabera.\n• Landutako piezen produkzio- eta kalitate-akatsak identifikatzea, eta ingurumen-segurtasunari buruzko arauen arabera horiek biltegiratzeko, birziklatzeko edo ezabatzeko sailkatzea.\n• Materialak eta produktuak hartzeko, biltegiratzeko eta bidaltzeko oinarrizko lanak egitea eta izakinak kontrolatzea, ezarritako maila ziurtatzeko.\n• Zeramikako moldeatzailea: isurlea, muntatzailea, itsaslea.\n• Buztingintzako, prentsatze plastikoko eta kalibratze-tornuko langilea.\n• Zeramika-produktuen eskuzko dekoraziorako lineako pintorea.\n• Artisau-zeramikarako moldeetako langilea eta artisau-zeramikarako moldeaketa bidezko erreprodukzioko langilea.\n• Beira-produktuen langilea.\n• Apaindurako beira lauaren moldeatzailea (termoformazioa).\n• Fusing-eko langilea.\n• Beiragilea eta beirateetako beiragilea.\n• Beirako pintore dekoratzailea.\n• Industriarako beirazko ontzien elaboratzailea.\n• Beira hutsa eskuz eta erdiautomatikoki transformatzen duen langilea.\n• Erdi-mailako heziketa-ziklo batekin (titulu honek lehentasuna izango du lanbide-arlo hauetako erdi-mailako titulu guztietan ikasleak onartzeko: Beira eta Zeramika; Arte grafikoak; Ehungintza, jantzigintza eta larrugintza; Administrazioa eta kudeaketa; eta Merkataritza eta marketina; ).\nProfesional honek zeramika-produktuen fabrikazioko eta beira-produktuen fabrikazioko, transformazioko eta/edo dekorazioko enpresa txikietan eta ertainetan edo artisau-lantegietan egiten du lan, baita beirak muntatzeko enpresetan ere. Oro har, besteren kontura egiten du lan goragoko mailako teknikariek esleitzen dizkioten helburuen eta egitekoen esparruan, edo artisau artista baten jarraibideen mende. Batzuetan, etxeko, dekorazioko edo apaindurako objektuen fabrikazioarekin lotzen den artisautzaren arloan bere kontura ere egin dezake lan.\n• Moldeak erreproduzitzea. (99 o.)\n• Pieza zeramikoak konformatzea. (198 o.)\n• Produktu zeramikoei akabera ematea. (99 o.)\n• Eskuzko mekanizatuak eta gainazaleko aplikazioak. (99 o.)\n• Termoformatua, fusinga eta beirateak. (132 o.)\n• Beira urtuko eta beira-hodietako mekanizatuak, eskuzkoak eta erdiautomatikoak. (120 o.)\n• Esmalte zeramikoen prestaketa. (96 o.)\n• Zeramika-oreak ekoiztea. (72 o.)\n• Zientzia aplikatua I. (165 o.)\n• Zientzia aplikatua II. (144 o.)\n• Komunikazioa eta gizarte I. (165 o.)\n• Komunikazioa eta gizarte II. (168 o.)\n• Laneko prestakuntza eta orientabidea (53 o.)\n• Tutoretza eta orientabide I. (33 o.)\n• Tutoretza eta orientabide II. (25 o.)


Hiruk mobilizazioak egingo ditu, «garraioaren egoera larria salatzeko» | Ekonomia | Berria\nHiruk mobilizazioak egingo ditu, «garraioaren egoera larria salatzeko»\nGarraiolari autonomoen sindikatuak ez du bat egingo, ordea, abendurako patronalak deitutako grebarekin.\nHiruk bidesarien aurka egindako protesta, Idiazabalen, artxiboko irudi batean. Juanan Ruiz / Foku Tamaina handiagoan ikusi\n2021eko azaroak 22 14:23\nLarunbatean batzarra egin zuen Hiruk, Altsasuko Iortia kulturgunean. Euskal Herriko garraiolari autonomoen sindikatuko 70 kide inguru batu ziren, eta mobilizazio egutegi propioa antolatzea erabaki zuten, uste baitute sektorea egoera «larrian» dela.\nGasolioaren prezioaren igoerak haien irabazi tarteak txikitu izana da garraiolarien kezka nagusietako bat. Hori ikusita, kamioilari autonomoek eskatu diete administrazioei derrigorrezkoa egin dezatela fakturak gasolioaren prezioaren arabera berrikustea. Hau da, erregaia garestitzen denean, kargatzaileek haiei ordaintzen dietena ere handitzea.\nGainera, beste eskaera batzuk egin dituzte, hala nola har ditzala lan baldintza kaskarrei aurre egiteko neurriak, kooperatiba faltsuak kontrolatzea, ordainketak hilabete baino gehiago ez atzeratzea, azpikontratazioak eragoztea, eta gutxieneko tarifa baten azpitik lan egitea debekatzea.\nErretiratzeko adina 60 urte izan dadin laguntzak ematea, gaixotasun profesionalak dituzten garraiolariak erretiratzeko aukera handitzea, eta lanbidean hasi nahi dutenentzat Lanbide Heziketa abian jartzea ere eskatuko du Hiruk.\nErrepideetako bidesariekin ere oso haserre dago Hiru, eta, horregatik, Bidegiren egoitzara iritsiko den martxa batekin hasiko dituzte mobilizazioak, gaur zortzi. Horren bidez, «2018tik bidegabeki kobratu zaizkien bidesariak» itzultzeko erreklamazioak eramango dituzte garraiolariek.\nGipuzkoako Foru Aldundiak joan den hilean eten zuen N-1 eta A-15 autobideetan kamioiek ordaindu beharreko bidesaria, epaitegiek hala behartuta. Edonola ere, Markel Olanoren gobernuak hasia du hirugarren foru arau baten eztabaida, eta asmoa du 2023rako N-1eko eta A-15eko tarte guzti-guztiak ordainpeko egiteko garraio astunarentzat.\nGipuzkoako diputazioak ez ezik, Bizkaikoak eta Nafarroako Gobernuak ere badute asmoa errepide bizkorretan kamioilariei bidesariak jartzeko.\nSindikatuak uste du errepideak konpontzeko dirua biltzea ezin dela kamioilarien bizkar jarri, eta bideak publikoak direnez, zergen bidez jasotakoarekin ordaindu behar direla.\nMobilizazioak bai, lanuztea ez\nAbenduan, beste bizpahiru elkarretaratze egingo dituzte. Batetik, ibilgailuen martxak Eusko Jaurlaritzaren eta Nafarroako Gobernuaren aurrean, «administrazioaren utzikeria, laguntzarik eza, kamioiei bidesariak ezartzea eta zerga presioa areagotzea salatzeko». Bestetik, kontzentrazioak Confebasken eta Nafarroako enpresarien egoitzaren aurrean, garraiolariaren gastuen igoeraren neurri berean tarifak berritu daitezela eskatzeko.\nHiruk ez du bat egingo, ordea, abenduaren 19tik 22ra Espainiako garraiolarien patronalak eta haren euskal bazkideek deitutako lanuztearekin. Batzarrean parte hartu zutenek nabarmendu zuten grebara deitu dutenak direla, hain justu, «gaur egun garraioa egoera larrian egotearen eta hainbat gidari baldintza kaskarretan lanean jardutearen erantzule nagusiak». Enpresa handiek euren interesak garraioaren beharren gainetik jarri dituztela uste du sindikatuak.


Euskalnetflix? - Kulturklik Profesional\n2019/09/03Poesia Orduak, bertsotik haratago doan ekimena\n2019/10/10Nafarroako Nazioarteko Abesbatza Zikloak 25 urte bete ditu\n2019/10/07Zinemakumeak Gara!, emakume zinemagileen lana argitara\n2019/10/16Aitziber Eguskiza: «Arazo sozialak umorezko antzerkiaren bitartez lantzeak meritu handia du»\n2019/10/21Irudika: euskal ilustrazioa formatu, hobetu eta nazioartekotzeko apostua\nJardunaldi bat izan berri dugu 2deon: “hizkuntza aniztasunaren erronkak ikus-entzunezkoen digitalizazio garaian”. Izan genituen hitzaldiak egun guztian eta Post honetan hartuko dugu gaitzat Katixa Agirrek egindako hitzartzea. Agirrek esan zuen moduan, streaming iraultzari gehitu zaio bigarren iraultza bat eta da urtero-urtero film luze bat baino gehiago estrenatzen direla euskaraz. Beraz, iraultza bat da Netflix eta besteak euskarazko film bat egotea urtero.\nBaina zer daukagu euskaraz Netflixen? Hiru film. Ez bat ere gehiago. Eta dira Handia, Errementari eta Loreak. Paul Urkijok berak dioenez, Netflixen laguntzari esker amaitu zuen filma. Horixe da Netflix-en ahaltsua... Badirudi konpententzia handia datorkiola Netflix-i, hala ere.\n35 hizkuntza baino gehiago daude Netflixen, nahiz eta esan beharrik ez izan, ingelesa dela kontsumituena. 135 milioi harpidedun ditu eta 60milioi EABn. Han goia jota, beste herrialde batzuetan hasi da inbertitzen. Izan ere, irabazten duena baino gehiago inbertitzen du Netflixek. Hor sortzen zaio aukera bat euskarari ere, Netflixen birkokatzeak zirrikituren bat sor bailezake. Netflixen dakarzkigun aukerak 3 direla zioen Agirrek 2deon egindako hitzartzean: Aurrekontu altuagoak erabiltzea Netflix tartean badago; jaialdietatik harantzagoko zabalpena eta Euskal brandinga deitu ziona.\nUrkijok esaten duen moduan, “askok esan didate lehenengo aldia dela euskara entzuten dutela.\nNetflix: 151 milioi harpidedun dituen plataforma da eta ikus-entzuleak 453 milioi. Eta ez dira harpidetu eta zertan harpidetu diren ahazten dutenak ez: Ikus-entzule bakoitzak 2 orduko batazbestekoa du kontsumoan. Egunero, 900 milioi orduren ikustaldiak ditu.\nEta gurean? Ba Hego Euskal Herrian, Berriak atera dituen datuen arabera, 34 urte baino gutxiago dituzten ikasleen %39ra heltzen da Netflix. Hego Euskal Herriko herritarren %19k kontsumitzen du Netflix. Badago “teoría” bat esaten duena video motzak eta kontsumo bizkorra direla 2019ko ikus-moldeak. Egiatik badu, baina flim luzeak eta serieak ere ordu askotako kontsumoa direla konturatzeko moduko datuak dira hauek. Telesail original eta esklusiboen bila dabil jendea, antza, Pompeu Fabra Unibertitateko Elena Neira ikerlariak dioenez.\nEz daukagu daturik, hala ere. Enpresa pribatu eta itxia da Netflix. Ez dago jakiterik nondik sartzen den jendea, noiz, zein hizkuntzatan…\nGutxi hitz egiten da beste streaming plataforma batzuez. Bistakoa da handiek jaten dutela txikia negozio honetan ere. Eta zer esan orain, Disney edo Apple etxeak ere joko eremuan sartutakoan. Amazon Prime Video, HBO, OCS, RakutenTV, SKYAtresmedia player, youtube Premium… Asko daude eta gehiago izango dira. Badira beste batzuk, eta aztertzea komeniko da, gainera, euskararentzat zeintzuk diren baliagarrien ikusteko. Horietako bat da filmin.cat . katalanezko eduki original, bikoztu eta azpidatziak dituena. Edota Kortsikara egindako bidaian 2deotik ezagutu berri dugun Allindi, kortsikerazko ikus-entzunezkoak eskaintzen dituena.\nEredu ezberdinak, aztertzeko ereduak.\nPosible da euskarazko edukietan interesa izatea plataforma batzuek. Hizkuntza ez-hegemonikoetako edukiak ere badute erakarpena aipatutako Handia, Errementari eta Loreak filmez gain. Asmatu beharko dugu euskarazko edukiak beste plataforma batzuetan sartzen, edo Euskal Herriak norberarena behar duen, edo…\nGaldera argia da: zer komeni zaio euskarazko ikus-entzunezko edukiari? Ze jakin badakigu Netflixek urtean Euskal Herriko film bat do beste erosiko duela, ez gehiago.\nBadirudi ulertu beharko dugula Euskal Herriko audientziak zer ikusi nahi duen eta horixe eskaintzen saiatu. Datuak behar beharrezkoak izango dira edozein estrategia egin ahal izateko eta baita euskarazko ikus- entzunezkoak agerikoago izan daitezen.


Barbasta - Wikipedia, entziklopedia askea.\nBarbasta (okzitanieraz Barbasta, frantsesez eta ofizialki: Barbaste) Okzitaniako udalerri bat da. Administratiboki Frantziako Lot-et-Garona departamenduan dago, Akitania Berria eskualdean. 2013an 1483 biztanle zituen.\nJacques LLONCH (2014-2020)\n44° 10′ 09″ N, 0° 17′ 11″ E / 44.1692°N,0.2864°E / 44.1692; 0.2864Koordenatuak: 44° 10′ 09″ N, 0° 17′ 11″ E / 44.1692°N,0.2864°E / 44.1692; 0.2864\nXaintrailles, Durance, Lavardac, Nérac, Pompiey eta Réaup-Lisse\n2007an Barbaste udalerrian erroldatutako biztanleak 1.483 ziren. Familiak 628 ziren, horien artean 182 pertsona bakarrekoak ziren (97 bakarrik bizi ziren gizonak eta 85 bakarrik bizi ziren emakumeak), 231 seme-alabarik gabeko familiak ziren, 158 seme-alabak dituzten bikoteak ziren eta 57 seme-alabak dituzten guraso-bakarreko familiak ziren.\n2007an 808 etxebizitza zeuden, 641 familiaren etxebizitza nagusia ziren, 89 bigarren erresidentzia ziren eta 78 hutsik zeuden. 765 etxeak ziren eta 38 apartamentuak ziren. 641 etxebizitza nagusietatik 473 bere jabearen bizilekua ziren, 149 alokairuan okupaturik zeuden eta 19 doan lagata zeuden; 5 etxek gela bat zuten, 33 etxek bi zituzten, 113 etxek hiru zituzten, 206 etxek lau zituzten eta 283 etxek bost zituzten. 453 etxek euren parking plaza propioa zuten azpian. 314 etxetan ibilgailu bat zegoen eta 260 etxetan bat baino gehiago zituzten.\nBarbaste udalerriko biztanleria-piramidea 2009an .\n2007an lan egiteko adina zuten pertsonak 916 ziren, horien artean 628 aktiboak ziren eta 288 inaktiboak ziren. 628 pertsona aktiboetatik 556 lanean zeuden (300 gizon eta 256 emakume) eta 71 langabezian zeuden (37 gizon eta 34 emakume). 288 pertsona inaktiboetatik 95 erretiraturik zeuden, 89 ikasten zeuden eta 104 "bestelako inaktibo" gisa sailkaturik zeuden.\n2009an Barbaste udalerrian 635 unitate fiskal zeuden, 1.466 pertsonek osaturik. Pertsona bakoitzeko diru-sarrera fiskalaren mediana urteko 16.020 euro zen.\n2007an zeuden 82 komertzioetatik, 3 janari enpresak ziren, 6 bestelako produktu industrialen fabrikazioko enpresak ziren, 14 eraikuntza enpresak ziren, 18 ibilgailuen saltze eta konpontze enpresak ziren, 2 garraio enpresak ziren, 8 ostalaritza eta jatetxe enpresak ziren, 1 finantziazio enpresa zen, 8 higiezinen enpresak ziren, 6 zerbitzu enpresak ziren, 12 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 23 zerbitzu publikoetatik, 1 posta bulegoa zen, 3 ibilgailuen konpontzeko eta nekazaritza tresnetako lantokiak, 3 igeltseroak, 2 margolariak, 3 zurginak, 3 iturginak, 2 argiketariak, 2 ile apaindegiak, 2 jatetxeak eta 2 higiezinen agentziak.\n2009an zeuden 10 establezimendu komertzialetatik, 1 brikolaje denda handi zen, 2 120 m2 baino gutxiagoko dendak, 3 okindegiak, 1 liburu denda zen, 1 etxerako tresna denda zen, 1 elektrotresna denda zen eta 1 lore-denda zen.\n2000. urtean Barbaste udalerrian 14 nekazaritza-ustiategi zeuden, 392 hektarea erabiltzen.\nLavardac (1,9 km)\nVianne (3,9 km)\nMongaillard (4,2 km)\nXaintrailles (4,6 km)\nPompiey (5,2 km)\nNérac (6,1 km)\nAmbrus (7,3 km)\nEspiens (7,3 km)\nFeugarolles (7,5 km)\nAzken aldaketa 6 urria 2020(e)an, 20:38(e)tan\nOrriaren azken aldaketa: 6 urria 2020, 20:38.


Txiokatu edo Ez Txiokatu | Martech Zone\nHasiberrientzako gida, Twitter zure estrategia digitalerako egokia den ala ez erabakitzeko\nEz dituzte erabiltzaileak "lortzen"! Akzioak behera egin dute! Larrituta dago! Da hiltzen!\nMerkaturatzaileek eta erabiltzaileek asko izan dute kexak Twitter-i buruz duela gutxi. Hala ere, 330 milioi erabiltzaile aktibo baino gehiago ditu mundu osoan, sare sozialen plataformak ondo egiten duela dirudi. Erabilera du azeleratu hiru laurden jarraian, eta lehiakide zuzen espliziturik ikusi gabe, Twitter egongo da etorkizun hurbilerako. Baina oraindik ez da egokia marka guztientzat. Kanal guztiek dituzte bere indarguneak eta ahulguneak, beraz, Twitter zure markaren estrategia digitala kontuan hartzerakoan, kontuan izan kanalean zer nabarmentzen den: komunikazio zuzena, berehalakotasuna eta eragileak.\nNola aprobetxatu Twitterren indarguneak\nZuzeneko komunikazioa - Twitter emisio kanal soil gisa tratatzea da bere indarrik bereziena alde batera uztea: zure publikoarekin zuzenean komunikatzea norbanako gisa. Bilatu kontsumitzaileekin zuzenean harremanetan jartzeko eta elkarrizketak hasteko aukerak. Alexa, Siri eta elkarrizketarako merkataritza edozer erakusten digu, jendea modu naturalean hitz egiten ohitzen ari dela da. Beraz, hurbildu modu naturalean elkarrizketarako eraikitako kanal batean.\nBerehalakotasuna - Twitterren sustraiak kazetaritzan sendo landatuta daude. Jack Dorsey sortzaileetakoa ere bai kazetariak kreditatzen ditu plataformak protagonismoa lortzearekin batera. Aprobetxatu hau eta erabili Twitter zure markaren alderdi berritzaileetarako: arreta iragarkietan, gertaeretan eta etengabeko istorioetan.\nEragileak - Industria guztiek pentsamendu liderra dute, eta Twitterrek errazagoa da haiengana jotzea. Pentsamenduen liderrak gero eta garrantzitsuagoak dira kontsumitzaileentzat: hain zuzen ere, twitter erabiltzaileen% 49 gomendioetan oinarritu eragileengandik. Beraz, heldu haiengana. Egin iezaiezu galderak zuzenean eta sortu harremanak sare sozialetatik kanpo inoiz egin ezin ditzakezun moduetan.\nOrduan, Twitterrek merezi al du? Zuzeneko komunikaziorako gaitasun paregabeak ditu, berehalakotasunaren zentzua eta eragileen hedapenerako ahalmen handia du. Begira itzazu zure markaren helburuak: Twitterren indarguneak aprobetxatzeko modua aurkitzen baduzu zure estrategia digitalaren zati indartsua izan daiteke.\nZein Twitter metrikari erreparatu beharko zenioke?\nAdos, Twitter zure marka digitalaren estrategiaren zati gisa erabiltzea erabaki zenuen. Orain zer? Beno, errendimendua nola jarraitu asmatu behar duzu. Twitterrek markei nahiko sendoak eskuratzeko aukera ematen die analytics bere webgunean, baina erraza da zenbaki guztiekin liluratzea. Zein KPI bideratu behar diren jakiteko garrantzitsua da kanalaren helburuen arabera bereiztea.\nZertarako erabili nahi duzu Twitter?\nZuzeneko bezeroarentzako zerbitzua? Jarraitu metrika hauei:\nErantzuteko batez besteko denbora - Honek industriaren estandarren parekoa izan behar du, baina estandar horiek gainditzea zure bezeroak pozteko modu ziurra da. JetBlue-k asmatu zuen. Marka etengabe dago erantzun azkarrena duten aire konpainiek eta hori da askotan aitortzen da industriak bere zaleek egindako ahaleginagatik.\nErantzun tasa - Kontsulta guztiak ez dira egokiak izango erantzuteko, baina funtsezkoa da ahal duzuenei laguntzea. Orduan eskalatzeko plana ondo etorri daiteke.\nSentimendu - Honek kontsulta larriak bideratzen ari diren erakusten laguntzen du / Tresna askok gehien erantzuten duzuna jarraitzeko gaitasuna ematen dizute. Aipamen positiboei soilik erantzuten badiezu, egokitzeko unea izan daiteke.\nInfluencer kanpaina? Jarraitu hau:\nTxio kopurua vs Jarraitzaile kopurua - Bereiztu eragileak bi irizpide horietan eta eskain itzazu zure baliabideak modu egokian: maiz jarraitzaile batzuei txiokatzen dien batek eragin mota desberdina du jarraitzaile askori gutxitan txiokatzen dionak baino.\nIkusle berriengana iristeko kanpaina? Jarraitu metrika hauei:\nHashtag erabilera eta aipamenak - Hashtag bat zenbat aldiz erabiltzen den jarraitzea, baita marka edota kanpainen aipamena egitea ere, zure kanpainaren irismena neurtzeko modu eraginkorra da.\nGogokoak - Agian ez dute gauza handirik egingo salmenta sozialerako, baina zure ikusleak gustuko duena neurtzeko modu ona dira. Pentsa ezazu "lan ona" dela. Eduki hori gustatu zaie, beraz, erakutsi gehiago.\nTxertatu - Bertxiotzea eginda, funtsean esan dute: "Hau gustatzen zait eta besteek ere hala egingo dutela uste dut". Hau da, hain zuzen ere, Twitterrek zure irismena publiko zabalago batera hedatzen lagun dezakeenez, zaindu bertxioen jarraipena eta zehaztu zure ikusleek partekatu nahi duten eduki mota.\nErantzunak - Hauek ere oso egokiak dira zure bezeroarentzako zerbitzua markatzeko, eta horrek zure zaleekin elkarrizketa zuzena mantentzen lagunduko du.\nEguneko / asteko eguneko ordua - Erraz ahazteko modukoa izan daiteke. Ikusle ezberdinek komunikabideen ohitura desberdinak dituzte, eta konpromisorako egun eta egunik eraginkorrenen jarraipena egitea funtsezkoa da Twitterreko edukia doitzeko.\nBezeroak zure gunera gidatzen? Jarraitu metrika hauei:\nURL klikak eta trafikoa - Twitter trafikoa bideratzeko modu eraginkorra izan daiteke, ziurtatu URL kliken jarraipena egiteko modua antolatu duzula Google Analytics edo antzeko tresna erabiliz. Eta egiaztatu zure helmugako orrialdeko errebote tasak trafikoa zure estandarretara egokitzen dela ziurtatzeko.\nOrain, ez dira lagungarriak izan daitezkeen metrika bakarrak: zehaztu dituzun helburuen araberakoa da benetan. Baina twitterren zuzeneko dibulgazio, berehalakotasun eta eragileen indarretara jotzea erabaki baduzu, metrika hauek hasteko leku aproposa dira.\nTags: batez besteko erantzuteko denborajarraitzaile kopuruatxio kopuruaretweetstweettxiokatu ctrTwittertwitter analitikatwitter klik-tasatwitter gogokoenakTwitter jarraitzailetwitterreko traolaktwitterren eraginaTwitter marketinatwitterrek aipatzen ditutwitter metrikatwitterren erantzunaktwitter erantzun tasatwitter sentimenduaeguneko twitter denboratwitter astean\nAdam Shigem-eko estratega da Swoop - Diseinu digitaleko enpresa Seattle-n. Adam-ek 4 urte baino gehiagoko esperientzia du Windows, Office 365, T-Mobile eta Brooks Running bezalako markek beren audientziarekin modu esanguratsuetan konektatzen laguntzen duten hainbat kanaletan.


Ohiko galderak Identifikazio zenbakia: 900006495\nIndarrean den araudiaren arabera, pertsona batek ekitaldiko 140 eredua aurkeztu behar du, baina ez du jarduerarik izan. Kontuan hartuta programan ez dagoela «jarduerarik gabe» adierazteko laukirik , aurkeztu behar du 140 eredua?\nJarduera Ekonomikoen gaineko Zergan bajan badago, zergapekoak ez du 140 eredua aurkeztu beharrik.\nArazoa sortzen da Jarduera Ekonomikoen gaineko Zergan baja eman ez eta jarduerarik egiten ez duenean, kontraesana dagoelako datuetan, eta Jarduera Ekonomikoen gaineko Zergak diotsolako jarduera egiten duela, eta gainerako zergek ez duela egiten.\nHorregatik, Jarduera Ekonomikoen gaineko Zergan alta emanda dagoen bitartean, bete beharko ditu gutxieneko datuak, jardueraren datuak, atxikitako ondasunak, edukiz gero, gastuak eta diru-sarrerak, edukiz gero. Eredua aurkeztu behar du, ez baitago jarduerarik ez daukala adierazteko kontrol-laukirik.\n"Jarduerarik gabe" eta 140 eredua


Leire Bilbaok proposamen interesgarria eskaintzen digu liburu honetan. Izenburutik bertatik nabari daiteke fantasia ukitua, testuaren poetikotasuna, istorio ezberdin baten aurrean gaudela.\nBaina lehen inpresio hori egiaztatu egiten da orrietan barneratu ahala. Lehen kapitulua, laburra liburuko gehienak bezala, bi hizkik osatua da ia: ZZZZZ eta sssss, loaren hizkia lehena, bueltaka dabilen euliarena bigarrena. Eta hizki horiekin batera lau esaldi besterik ez kapitulu osoan, hizki horien artean: “Dena beltza dago”, “Isiltasuna entzuten da”, “Euli bat da gauean” eta “Nire belarri inguruan bueltaka, mundu bolari bueltaka balebil bezala”.\nGorka dugu istorio bitxi honetako narratzailea, mutiko ezberdina da, eta kapituluetan zehar, hainbat narratzaileren bidez (Gorka bera, haren ama, hirugarren pertsona) nola sentitzen den, nola bizi den, egiten duena jakingo dugu ikuspuntu ugaritatik, baina bitxiena, dudarik gabe, Gorkarena berarena da. Euli sentitzen den mutikoa baita Gorka, euli bizitza duena: “–Ez dago inor ispiluan!!! –egin du oihu Gorkak–. Ikustezina bihurtu naiz!!! Nola da posible? (…) hori da ispilu alu honek islatzen duen guztia. Ene, ez da hori guzti-guztia. Baita euli txiki beltz bat ere… Neu naiz ispiluak islatzen duen euli txiki beltz hori. Amaaaaaaaaaaaaaaaaaaaaaaaa!!! –egin du oihu Gorkak”.\nEta ipuinean aipatzen den Kafkaren Itxura-aldaketa liburuan gertatu bezala, hemen ere intsektu bilakatzen da protagonista. Gorka euli izango da, euli sentituko. Eta puntu horretatik abiatuta eulien inguruko kontakizun laburrak ditugu, euliak baino familiakoak direla protagonista. Horrela amonaren heriotzaren ondoren haren bihotza aitonari jarri ziotela jakingo dugu, eta aitonak sofan lo egitean ahoa zabaltzen duela, euliak harrapatzeko tranpa bailitzan; edo euli batek katilua ukitu ondoren Mirenek nola aldatzen dion katilua Gorkari, edo…\nBaina kontatzen dituen istoriotxo horiek berez duten balioa baino gehiago elkarren artean sortzen duten armiarma sare baten moduko sentsazioa du irakurleak, giro batean harrapaturik dagoenarena, harik eta auzoko berriaren etorrerak horrekin guztiarekin hautsi kontakizunaren azken aldean, amaiera irekia eta itxaropentsua eskainiz.\nEderra da istorioa, are ederragoa Maite Gurrutxagaren irudi suabeekin, pastel koloreen bidez eta espazioekin jolastuz eginiko irudiekin, ohiko estereotipoetatik ateratzen diren protagonistak aurkezten dizkigun ipuin interesgarri eta gomendagarria, zalantzarik gabe.


Azaroaren 26rako hauteskundeak deitu dituzte Arabako kontzejuetan - Alea.eus\nAzaroaren 26rako hauteskundeak deitu dituzte Arabako kontzejuetan\nErredakzioa 2017-10-03 12:16 Gizartea Araba\n333 kontzejutako 30.000 arabar deitu dituzte botoa ematera, Administrazio batzarretako errejidore eta kideak aukeratzeko.\nAzaroaren 26rako hauteskundeak deitu dituzte Arabako kontzejuetako errejidore eta kideak aukeratzeko. Gobernuen Kontseiluak gaur onartu du deialdia, eta azaroaren 26an 333 kontzejutako 30.000 arabar botoa ematera deitu dituzte. Honakoak Arabako herrietako administrazio batzarrak aukeratzeko egiten diren seigarren hausteskundeak izango dira, 1984an foru araua onartu zenetik.\nZer dira kontzejuak?\nKontzejuak lurralde izaera duten toki erakundeak dira, nortasun juridikoa eta jarduteko gaitasuna dituztenak, eta autonomia osoa beren interesak eta beren eskumenen bitartez herritarren interesak kudeatzeko. Bi kontzeju mota daude: irekiak, gobernua auzoko adindun guztien batzarrez egiten denean, herriko biztanleria ez denean nahikoa batzar bidez arautzeko; eta itxiak: lau urterik behin zerrenda ireki bidez egiten diren hauteskundeetan hautatutako auzokoen batzarra denean, pertsona kopuru jakin batek osatua kontzejuaren biztanleriaren arabera eta gehienez ere bere udaleko zinegotzi kopuru bera.\nHauteskundeetan, errejidore bat eta bi kide hautatzen dira gutxienez, 200 biztanleko kide bat gehiago gehituta, kontzejuak 400 biztanle baino gehiago baldin badauka. Gehienez ere, kontzejua sartuta dagoen udalak dituen zinegotzi kopuru bera izango du.\nEz dago datarik finkatuta jakiteko kontzejuak noiz sortu ziren, baina kontzejuetako artxiboetan dagoen artxibo batek dio XIII. mendetik bazela Gobernu Oneko Kodea.\nBotoa emateko kanpaina\nArabako kontzejuak aukeratzeko haustekundeetan parte hartzea sustatzeko, Aldundiak kanpaina bat abian jarriko du, auzokoak animatzeko botoa eman dezaten. Gainera, landa eremuko emakumeek hautagaitzak aurkez ditzaten sustatuko du ere. Egun, 333 administrazio batzarretatik 94 daude emakume batek zuzenduta.


Irekia Eusko Jaurlaritza - Gobierno Vasco :: Lanbidek Zallako bulegoa José Etxezarraga kalera eramango du; bi lokal erosi ditu bertan (Gobernu Bilera 2020-06-23)\nLanbidek Zallako bulegoa José Etxezarraga…\n<img src="https://www.irekia.euskadi.eus/uploads/cover_photos/62301/original/fotoconsejo.jpg" style="max-width:100%" alt="" />\nBulego berri horren bidez, hobetu egingo dira eskaintzen duen zerbitzua eta, batik bat, irisgarritasuna\nBulegoa 15 edo 18 hil barru egongo da abian\nGobernu Kontseiluak, gaur, Zallako José Etxezarraga kaleko 1b zenbakian dauden bi lokal erosteko baimena eman du; lokalak elkarren ondoan daude, eta 354 metro koadro inguruko azalera erabilgarria dute biek batera. Bertan, Lanbide - Euskal Enplegu Zerbitzuaren bulego berria egongo da. Bulego hori egungoaren ordez irekiko du eta, horrela, zerbitzu hobea eman ahalko die herritarrei eta, ondorioz, irisgarritasuna hobetu. Erosketa 290.000 eurokoa izango da.\nZallako gaur egungo bulegoa Euskadi plazako 1 zenbakian dago, lehengo udaletxearen eraikinean; 90 metro koadroko azalera erabilgarria du beheko solairuan eta 188 metro koadrokoa, lehen solairuan. Lokal hori doan laga zuen Zallako Udalak, 1993an, enplegu-bulego izateko. Eraikinaren ezaugarriek eta bulegoaren konfigurazioak berak muga garrantzitsuak dakartzate, batetik, espazio aldetik, eta, bestetik, goiko solairura igotzeko irisgarritasunaren aldetik; izan ere, lokaletik kanpo dagoen eta udal-liburutegiarekin partekatzen den igogailua erabili behar da horretarako.\nHigiezin horren mugak direla eta, udalerrian beste bulego bat bilatu behar da, Euskal Enplegu Zerbitzua egoki emateko beharrezkoak diren estandarrak betetzen dituena. Horretarako, Lanbidek zenbait higiezin aztertu ditu, eta, haietatik, José Etxezarraga kalean dauden lokalak aukerarik onena direla uste du, espazioa, kokapena eta irisgarritasuna –kalean bertan– aintzat hartuta.\nOrain, Lanbidek proiektua abian jarriko du, eta bulego berria 15 eta 18 hil bitarteko epean erabilgarri eta aktibo egotea aurreikusten da.\nZallako bulegoak honako udalerri hauetako herritarrei eskaintzen die zerbitzua: Artzentales, Balmaseda, Galdames, Gordexola, Gueñes, Karrantza Harana/Valle de Carranza, Lanestosa, Sopuerta, Trucios-Turtzioz eta Zalla. Alegia, 32.000 pertsona baino gehiagori. Lanbiden jasotzen denez, eskualdean 2.428 langabe zeuden erregistratuta, pasa den maiatzean.\nBulego berrietara Lanbideko 10 langileak mugituko dira, gehi egoitza horretatik lanean diharduten SEPEko (Estatuko Enplegu Zerbitzu Publikoa) lau langileak, bai eta bertan lan egiten duten segurtasun-langileak ere.\nBorja Belandia Lanbideko zuzendari nagusiak esan duenez, “bulego berri horren bidez, zentro berria egongo da, eta horrek herritarrek eta enpresek kudeaketak egin ahal izateko baliabideak eskainiko ditu, Internetera sartzeko aukera ematen duten baliabideak eskainiko ditu, bai eta prestakuntza-saioak eta beste interakzio batzuk erosoago egiteko aukera ere. Hobekuntzarik handienak honako hauek izango dira: laneko, espazioko, ekipamenduko eta irisgarritasuneko baldintzak; haiek langileengan eta, oro har, jendearengan izango dute eragina”.\nZallako bulegoak honako zerbitzu hauek eskaintzen ditu:\nEnplegu-eskarirako izen-ematea. Eguneratzeak eta aldaketak.\nSEPEk eskaintzen dituen beste zerbitzu batzuk\nDiru-sarrerak bermatzeko errentaren aurkezpena eta kudeaketa\nEtxebizitzaren prestazio osagarriaren aurkezpena eta kudeaketa\nLan-bitartekaritza: enplegu-eskaintzen erregistroa eta kudeaketa\nKontratazioko, dirulaguntzako eta laguntzako modalitateei buruzko informazioa eta aholkularitza.\nContrata aplikaziora sartzeko baimena emateko dokumentazioaren bilketa, egiaztapena eta baimena.\nLangile baten prestakuntza-kontratuetako denboraren egiaztapena (praktikak eta prestakuntza).


Ekidna - Wikipedia, entziklopedia askea.\n(«Tachyglossa» orritik birbideratua)\nEkidnak (Tachyglossidae) Tachyglossa azpiordenaren barnean ezagutzen den familia bakarra da. Ekidnak ugaztuna erruleak dira, munduko familia bakarra Ornitorrinkoekin batera. Australian eta Ginea Berrian bizi dira.\nGaur egun, hiru genero onartzen dira, baina horietatik bik baino ez dituzte espezie biziak.\nTachyglossus generoa: Mutur laburreko ekidnak edo australiarrak\nTachyglossus aculeatus Mutur laburreko ekidna edo arrunta.\nZaglossus generoa: Mutur luzeko ekidnak edo Ginea Berrikoak\nZaglossus attenboroughi Attenborougheko zaglosoa\nZaglossus bartoni Bartoneko zaglosoa\nZaglossus brujini Zagloso arrunta edo Brujinekoa.\nEkidnek, bere izena, greziar mitologiako Ekidna lamiatik hartzen dute, munstro mitologiko guztien ama izan zena.\nGorputz trinkoko animaliak dira, ilaje trinko batez estalia, nondik, defentsa modu bezala erabiltzen dituzten arantzak irteten zaizkien. Ohi, 35 eta 50 zentimetroko luzera dute, 10 zentimetroko isats batekin eta 2 eta 7 kilo arteko batez besteko pisuarekin.\nOro har, arrak emeak baino handiagoak dira.\nBurezurra, luzea eta biribildua da, aurpegia luzanga, beheko baraila askorik garatu gabea, bi hezur mehe eta luzeek eratua. Euren elikadura, intsektu eta zizareek osatzen dutena, hodi formako aho bat adierazten du, irekidura estukoa, 20 zentimetroko luzera har dezakeen mihi itsaskor batekin, zeinekin elikagaia harrapatzen duten, hortzik ez dutenez, ahosabaian, ahoaren amaieran aurkitzen diren arantza korneo batzuekin xehatua izango dena. Elikagaiak aurkitzeko, usaimen zentzu oso garatu batez gain, ukimen elektrohartzaileak ere badituzte aurpegian. Hauekin, erraz egiten zaie inurri eta termita koloniak aurkitzea.\nEkidna mokomotz kiribildua, muturra eskuin aldean ikusgai.\nZulatzaile indartsuak dira, hankak eta eskuak, galeriak eta zuloak egiteko erabiltzen dituztenak edo lurrean aztarka egiteko, elikagai bila. Horretarako, gorputz adarrek, atzazal atzeragarriz hornitutako hanka eta oin zulatzaileak dituzte. Atzeko gorputz adarren bigarren hatza luzeagoa da eta hazka egiteko eta ilea eta larruazala garbitzeko erabiltzen dute.\nHarrek eta eme batzuek, belauneko artikulazioaren atzean ezproi bat dute, baina, ornitorrinkoak ez bezala, animalia honek ez du substantzia toxikorik sintetizatzen, eta, horregatik, ez da ezagutzen ezproi horren benetako funtzioa.\nEmeek, denbora baterako martsupio bat garatzen dute, inkubazioak eta esne emateak irauten duen bitartean. Arren zakilak lau buru ditu, nahiko ohikoa narrastien artean, baina ez hainbeste ugaztunen artean.\nEsaten denaren aurka, ekidnek ez dute hibernatzen hotzarekiko erantzun bezala. Trauskiltze egoera jasaten duten ale bakan batzuk, dirudienez, lotuago dago gaizki egindako liseriketa batekin.\nWikimedia Commonsen badira fitxategi gehiago, gai hau dutenak: Ekidna\nAzken aldaketa 26 azaroa 2019(e)an, 12:12(e)tan\nOrriaren azken aldaketa: 26 azaroa 2019, 12:12.


Mami asko duten gezurrak | Revista - Part 2\nOsoko ogi on bat lortzeko gakoa hauxe da, Yarzaren esanetan: “Osagaien zintzotasuna, hau da, irin onak erabiltzea, bidezidorrik hartu gabe hautsekin eta halakoekin, sukaldari batek saldarako pastillak erabil litzakeen bezala bere lana ongi ez egiteko”. Egiteko moduetan ez dago alde handirik beste edozein ogirekin alderatuta: presarik gabe egin behar da, legamia gutxi eduki behar du (edukitzekotan) edo ama orearekin egin behar da. Horrek lagundu egingo du mantsoago joan dadin, eta mesedegarria izango da ez bakarrik zaporearentzat eta lurrinarentzat, baita nutrizioaren ikuspegitik ere. Gakoa da okin on bat aurkitzea, osoko ogi on bat egiten duena. Non aurkituko duzu? Segur aski, kale kantoiko txinatarren bazarrean. “Bila ezazu kartoizko ogi kaxarik ez dagoen leku bat, irin zakuak dituena; beste hiri batera bizitzera joan eta zera galdetzen duzunean bezala da: ‘Non\nZer da ama orea?\nHartzigarri natural bat da, irinez eta urez osatua, eta legamia komertziala murrizteko edo ordezkatzeko balio du. Saltokietako apalategietan gauza bakan eta goren gisa aurkezten dute gaur egun, eta esan liteke azken urteetan modan jarri dela, baina egiaz ez da batere gauza berria: XIX. mendea arte, ez zegoen okintzako legamiarik gaur egun ezagutzen dugun bezala, eta ogi guztiak ziren “ama orez” eginak. Mende hartan lortu zuten legamiarik ahaltsuenak isolatzea, Louis Pasteur-en lanari esker, eta ogia hartzitzeko erabiltzeari ekin zioten.\nHorrek ez du esan nahi ama orez egindako ogi bat nahitaez hobea izango denik legamiaz egindako bat baino: badira XX. mendeko ogi batzuk legamiaz egiten direnak eta ez ama ore landuz, adibidez baguettea eta txapata, eta kalitate bikainekoak izan daitezke. Legamiaz egindako ogiak harroagoak izaten dira ama orez eginak baino, azken horietan dauden legamiak berezkoak izaten direlako eta ez hain ahaltsuak; hori erakargarria izan daiteke ahosabai askotarako. “Ama orez egindako ogi bat ez da ez hobea eta ez txarragoa; desberdina da. Hori bai, ama oreak izaten duen mikroorganismo populazioak lurrinak eta zaporeak ematen ditu, eta horiek ez dira lortzen legamiarekin”, adierazi du Yarzak. Zenbait ikerketak dio onurak ere badakartzala nutrizioari eta digestioari dagokionez, baina gai horretan ez dago behar adina ebidentzia zientifiko.\nIkusi egin beharko da nola arautzen den osoko irinaren erabilera, legearen zirriborroak gutxieneko kantitate eta denborak baino ez baititu finkatzen osoko gisa saldu nahi dituzten ogientzat: orearen pisu guztiaren %15 hartu behar du gutxienez, eta denborari dagokionez, 15 ordu baino gehiago igaro beharko dute ama orea egiten hasten denetik egosaldia hasten den arte. Ez du mugatzen legamia artifizialaren erabilera, eta hori zentzugabea da Beatriz Echeverriaren iritziz (Pequeños Panaderos Afines La Pepa kolektiboko kidea da): “Ama orez bakarrik egindako ogi bat lor daiteke %1arekin, legamia komertzialik gabe. Baina garrantzitsua da hartzidura ona, egokia eta mantsoa izatea, ahal dela gehigarri kimikorik gabe. Gauza asko eraman ditzake, osokoa edo zuria izan daiteke, gariz egina, espeltaz edo zekalez… Aukera mordoa dago”. Legamiari muga jartzen ez bazaio, “gerta liteke ama orez bakarrik egindako ogi bat ezin saldu izatea izen horrekin delako iristen legeak ezartzen duen gutxienekora, eta, aldiz, okintzako legamia asko daraman batek eta hartzidura ultra-azkarra eduki duen batek eraman ahal izatea”.\nNola hautatu osoko ogi on bat?\nLege berria iritsi bitartean, garrantzitsua da jakitea nola bereizten den osoko ogi on bat eta hain onak ez diren beste batzuk. Horretarako, aholku batzuk kontuan hartzea komeni da erosketa egitean:\nAztertu ongi etiketa. halakorik baldin badu. Izena osoko ogiarena eduki arren, gerta liteke egiaz oso portzentaje txikian edukitzea ale osoaren irina. Osoko ogietan, horrek izan behar du osagai nagusia (ahal dela, %80tik gorakoa).\nEz fidatu kolore ilunarekin, horrek ez baitu bermatzen osokoa izango denik.\nBeste irinen bat edo zerealen bat izanez gero, horiek ere “osokoa” izena eduki behar dute.\nAzukreek ez dute agertu behar zerrendako lehen hiru osagaien artean.\nKarbohidratoen eta zuntzaren arteko harremanak 10:1 proportziotik beherakoa izan behar du.\nZalantza izanez gero, galde iezaiezu langileei edo okinari, edo ikusi ea baden modurik zuk nahi bezalako ogia egin diezazuten.\nZerorrek ere egin dezakezu ogia etxean. Osoko irina, ura, gatza eta legamia baino ez duzu behar.\nJoan aurreko orrira: « Mami asko duten gezurrak\nJoan hurrengo orrialdera Egizu zuk zeuk ama orea »


Pazkagi hoberenetan iraka sor ditake: ez da beraz harritu behar Azkainen ere ukan bada Jean Baigorri bat... Mila zortzi ehun eta hiruetan hogoita lauetan sortu zen Patinenean. Ama ezagutu izan dugu; aita, nihork, nor baitzen ere. Aspaldi galeretan hila da Baigorri, Paueko jaun jujek harat igorririk. Zertako, bada? Huna. Gau batez Maiotenea deitu etxerat gauerdi aldera sartu zen zango punten gainean, azeria oilotegian ezala. Haize hegoa omen zen zuri-zuria. Etzagon oraino lo Gaxina etxeko-andere xaharra. Urrats batzu iduriturik, oihu egin zuen: «Nor da hor? —Ni. —Nor zu, eta zer nahi duzu? —Zu ikusi! —Ez nauzu gaur ikusiko!». Eta sehi gazteari karrasiaka hasi zen: «Salta, Gaxuxa, salta!». Jada zilo handi bat egina bazuen atean ohoinak. Gaxuxa barnetik ateari pusaka ari zelarik, Gaxina oihuka hasi zen leihotik. Bi jauziz Maiotenean zen Semark auzoko arotza, xixpa eskuan, aintzineko atetik: Baigorri jada ihesi joana zen gibeleko atetik. Laster atxeman zuten halere Donibaneko hede xuriek. Jada bertze etxe batean izana zen gau hartan, Patxuan, eta han izaba bat baitzuen, hari bere sos guziak ebatsiak ziozkan. Olhetako xokoan bizpalau ohointza frogatu ziozkate terrepente. Jada bi aldiz preso egona baitzen, galerak atxeman zituen. Han hila da dohakabea. Xehetasun hauk guziak, eta hemen emaiten ez ditugun bertze zerbeit, delako Gaxuxaren ahotik dauzkagu: ileak buruan xutitzen zitzaizkon, Baigorri aipatzean...\nBertze iraka ondo bat gure baratze ederrean: Apeeneko eroa deitzen ginuean dohakabea. Galeretan hila hau ere, Paskalina Lalo ziburutar botigesa ebasteko hilik. Ukatu eta ukatu zuen segurki luzaz, bainan azkenean froga atxeman zioten: mokanes gorri bat! Guti aski da zenbeitetan norbeiten galtzeko!\nLaduche, Gonzales, Inda, Lascanotegi, Ibarburu, Elgoriaga, Barnetchea, Vicenti, Arrieta, Idiart, Artola, Migelorena eta Hauret batzuen herria da Azkaine, eta hauk ez dire eskuz baizik ari... eta hemen ez dugu halere xixtera baizik aipatuko, azken denbora hautan ez baita egunkarietan bertze elerik. Nun eta noiz sortu da xixtera? Azkainen? harek edo hunek finkatzen duten bezala? Etzauku iduritzen. Ba haatik Azkainen handitu eta edertu dela! Duela hogoi urte hil zen pilotari batek erraiten zaukun hamasei urtetan arizan zela Matiu Ahetzekoaren kontra: jada bazuen xixtera bat, Matiuk etzuen eskularru luzea baizik... eta ez dugu uste Lacarra Azkainen kokatua zela oraino! Beraz xixtera nekez sortu da Azkainen. Bainan beha haatik er irakurtzen dugun mila zortzi ehun eta lauetan hogoita hamabian argitaratu espainol-erderazko liburu batean: «El fabricante Lacarra, residente en Ascain, en la frontera vasco-francesa, parece tener el privilegio exclusivo de la construcción de cestas, tal es la maestría con que las hace»; Maestría hitzak aski erraiten du zoin xixtera ederrak egiten zituen jada Lacarrak! Bereziki gain-gainetik prestatuak ziren Lacarraren «mauzer» handiak. Ez da harritzeko mila aldiz haurrean Azkaineko karriketan ikusi balin baditugu Espainiako Samperio, Belloqui, Manco, Portal, Ayestaran, Trecet, Eloy, Salazar eta Altamira famatuak, ereztun distirantenak eskuan! Pilotariak joan orduko, loria zen Lacarraren lanean ikustean, bere sei alabak aldean, oro kantu errepiketan oraiko Oldarra guziak bezen ederki!!! Zer bozak etzituzten orok!\nEuskal-Herrian nork ez du ezagutzen J.P. Arburu polizako gizona? bere kargua utzirik ixil-xila bizi da itsas-egiko hiri eder batean. Ez da egundaino Azkainen gizon famatuagorik sortu. Eskola handienak egin-eta, gerla ondoan Bordeleko poliza-nausian sartu zen. Euskara ederki baitaki, bere urrats eta balentriez liburu bat sekulan egiten balu, Euskaldunek zer irakur-geia luketen supazterrean neguko hotzetan: Bertzeak bertze, nola ez harri eta xora, Espainian barna Alemaniarentzat espiungoan ari zen jauntto baten bere saretarat biltzeko egin zituen urrats eta jukutriez, Aberriarengatik irriskuari behatu gabe?\nIxtorio ederra orobat, Aiharran beti tratulant bat hil-eta, arrobatu zuen Bastidar tzarraren preso altxatzea, botoin ttipi batetarik hura zela hobenduna frogaturik? Eta guziz zer begiak zabaldurik ez lezakete orok irakur J.P.A. nola Frantzia barnerat igorri zuten eiherazain baten hiltzalearen ondotik, eta nola hiltzale hori preso hartu zuen bere esposetako bazkarian! Bai eiki! Eiherazaina jaun esposak hila zuen bi egun lehenago, bere emaztegeiaren laguntzarekin!!! Eta hori gure Azkaindar adixkideak laster xilatu... eihera aintzinean ikusi zituen espalakoin hatz batzuetan ihizin abiaturik! Usna gaitzeko poliza-gizona zen J.P.A. Erran gabe doa galerak atxeman zituztela bi espos pollitek!!! Etzuten gutiago merezi.\nOrtzia etorri orduko, ez da Azkaindarrik santa Barbarari otoitzean hasten ez denik. Gure herritar guziek ba ote dakite nor zen Barbara? Dioscoro paganoaren alaba zen; Origenes handiak girixtinotu zuen, Dioscorek nihundik nahiko zuen alabak bere Jainkoa arnega zezan; hunek ezetz erranik, aitak bere eskuz hil zuen estapakaldi batez. Bainan lorios etxerat zoalarik, ortziak erre zuen. Horra dudarik gabe, azkaindarrek zertako egiten dioten satan Barbarari otoitz ximixtak hasi orduko. Bainan badakizue Barkoxtarrek noiz egiten dioten otoitz? Buruko minetan...


Pedro de Aguirre y Loreagak 1692 urtetik aurrera eraikitako elizaren dorrearen irudia. Goiko bi gorputzak eta kapitela Antonio Oleak egin zituen 1699 eta 1700 urteen artean. Adreiluzko gorputz kubikoez osatuta dagoen dorrea da. Balaustrada batez inguratuta dagoen gorputz oktogonal batez errematatuta dago. Dorrearen aurpegi ezberdinetan erdi-puntuko baoak irekitzen dira. Kanpaiak azken aurreko gorputzean daude. Eliza, XVI eta XVIII. mendeen artean eraikitako tenplu errenazentista eta barrokoa da.\n1815 x 2430 pixels


SAMSUNG-EK ESKIBEL AUKERATU DU BERE ROADSHOW SAMSUNG-SCHOOL EGITEKO - ESKIBEL\nSAMSUNG-EK ESKIBEL AUKERATU DU BERE ROADSHOW SAMSUNG-SCHOOL EGITEKO\nSamsung enpresak Erain-Eskibel ikastetxeak aukeratu ditu Samsung School Roadshow berrikuntzarako jardunaldiak egiteko gune bezala. Ekintza berritzaile hauek aurkeztu diren ikastetxe bakarrak dira Gipuzkoan.\nJardunaldi hauek Eskibel ikastetxean egin ziren autobus batean abenduaren 15 eta 16an, gela mugikorra balitz bezala. Gela hau eskenatoki praktikoa izan zen Gipuzkoako ikastetxeetako irakasle, ikasle eta arduradunei hainbat aplikazio erakusteko hezkuntza munduko espezialisten eskutik lan saioetan parte hartuz.\nBi egun hauetan zehar saio interesgarriak entzun ahal izan genituen. Ikasleen gaitasun digitalak nola aztertu edota nola egin lana inguru ziur batean; gelan tabletak erabiliaz. Bestalde, ikasleek itsasoaren hondoan zehar bidaiatu zuten errealitate birtualaz baliatuz, aldi berean gainerako ikasleekin informazioa elkarbanatuz edota beren jakinduria aberastu bakoitzak bere tableta erabiliz aldi berean.\nSamsung School proiektuak teknologia berrien abantailak hezkuntzara hurbiltzea du helburu, ikasleek ikaskuntzan erabil dezaten. Zabaltze eta formakuntza lan hau garatzeko, autobus bat ikasgela birtual bihurtu dute eta Espainiako hainbat hiritan ikasle eta irakasleei klaseak ematen dizkiete.


Deustuko Unibertsitatea - Wikipedia, entziklopedia askea.\n(«Deustuko Unibertsitate» orritik birbideratua)\nUnibertsitatearen Bilboko eraikin nagusia.\nDeustuko Unibertsitatea (Bilbo erdigunea)\nDeustuko Unibertsitatea (UD) Bilboko izen bereko auzoan dagoena da, mundu mailan ezaguna dena.\nBigarren hezkuntzako ikastetxeez gain, jesulagunek goi mailako ikasketen zentro bat ere sortu nahi zuten. Laster jarri ziren harremanetan kulturaz eta hezkuntzaz arduratuta zegoen eta merkataritzan ziharduen goi burgesiako talde batekin. Horrela, 1881eko urriaren 26an, Bilbon industria goraka zihoan une horretan, Jesusen Konpainiaren buruak Bilbon goi mailako ikasketen zentro bat sortzea onartu zuen. Etxearen eraikuntzaz arduratzeko (Francisco de Cubas y Gonzáles Montesi agindutako Eraikin Nagusia eraikitzeko) "La Enseñanza Católica S.A." sortu zen. Bertan hartzen zuten parte garai hartako 13 pertsona ospetsuk, Casilda Iturrizar, Epalzaren alargunak besteak beste.\n1916an "Unibertsitate Komertziala" deritzana sortu zen, ikasketa ekonomikoetara bideratutako fakultatea eraikitzeko asmoz. Bi ildoren inguruan antolatu zen: merkataritzako aholkularitza eta enpresen zuzendaritza. Hastapen horietan A. Luis Chalbaud-ek hartu zuen parte. Jesulagun izateko ikasketak eta Deustuko ikasketak amaitu ondoren, ikasketa ekonomikoen proiektu bat aurkeztu zuen 1912an, AEBetan, Erresuma Batuan, Alemanian eta Italian sortutakoen ildotik. Agirre Bizkaitar Fundazioak finantzatu zuen Espainian aitzindari izan ziren ikasketa hauek sortzeko proiektua.\nEstatu barnean, prestigio gehien duen unibertsitateen tartean dago.\n1 Gerra Zibila eta gerraostea\n2 Onarpen ofiziala\n3 Donostiako campusa\n4 Anaia Garate\n7 Liburutegi berria\nEskolak ematen, ordea, aurrera jarraitu zuten Bizkaiko Kultura Akademian. "Unibertsitate Komertzialak", Agirre Bizkaitar Fundazioarena zenez, normal jarraitu zuen Gerra Zibila hasi arte. Gerra garaian, Unibertsitatea base militar bihurtu zen eta, Bilbo erori (1937) eta 1940ra arte, presoen kontzentrazio esparru, ospitale eta hornidurak banatzeko gune ere izan zen. 1940an ekin zitzaien berriro unibertsitateko eginkizunei.\nGizarteak egoera horren berririk ez bazuen ere, onespen ofiziala jasotzeko gestioei ekin zitzaien, bidegabeko egoera honi irtenbidea emateko. 1962ko apirilaren 5ean Espainiako Gobernuaren eta Egoitza Santuaren arteko hitzarmena sinatu zen eta horrek eman zien oinarri juridikoa unibertsitate katolikoei edo Elizaren unibertsitateei.\n1963ko abuztuaren 10ean Egoitza Santuak kanonikoki eratu zuen Deustuko Unibertsitatea eta urte bereko irailean onartu zituen Estatuak Zuzenbideko eta Filosofia eta Letretako (Filologia Modernoaren saila) fakultateak. Ordutik aurrera ikasle kopurua eta unibertsitateko ikastegiak ugaritu egin dira. 500 ikasletatik 1.000ra pasatu zen eta, 5 urtean, 2.700era; 10 urtean 5.000ra, gaur egunean dauden ia 14.000 ikasletara iritsi arte. Gainerako fakultateak elkarren atzean onartu zituzten, Ekonomia eta Enpresa Zientziekin hasi 1973an eta 1979an Informatikakoarekin bukatu arte.\nDonostiako campusa[aldatu | aldatu iturburu kodea]\nSakontzeko, irakurri: «Deustuko Unibertsitateko Donostiako Campusa»\nHasiera batean EUTGen Enpresa Teknika, Zuzenbidea, Ekonomia Zientziak eta Ingeniaritzarako prestakuntzako kurtso bat ematen ziren. 1969an Filosofia eta Letren Fakultatea Deustuko Fakultatearen atal gisa sortu zen. 1979an Ekonomia eta Enpresa Zientzien Fakultatea Deustukoaren menpeko fakultate gisa sortu zen eta 1990ean gertatu zen Donostiako ikastegiaren benetako fusio juridikoa Deustuko Unibertsitatearen bigarren campus bezala. Gaur egun Ekonomia Zientzietako Fakultatea, Giza Zientzien Fakultatea, Turismoko Unibertsitate Eskola eta Gizarte Laneko Unibertsitate Eskola ditu.\nAnaia Garate[aldatu | aldatu iturburu kodea]\nSakontzeko, irakurri: «Francisco Garate»\nLehen ikasketak Azpeitiko eskolan egin eta 14 urterekin Urduñako "Nuestra Señora de la Antigua" ikastetxera joan zen morroi. Garai horretan sortu zitzaion erlijioso-bokazioa. 1874an hasi zuen nobiziotza Frantziako hegoaldeko Poyannen, 1868ko iraultzaren ondorioz kanporatutako Espainiako jesulagunen babes izan zen herrian. 1877an A Guardako (Pontevedra) ikastetxera bidali zuten, sakristau eta erizain lanak betetzera. Bertan egin zituen azken botoak 1887ko abuztuaren 15ean. Hurrengo urtean heldu zen sortu berria zen Deustuko Unibertsitatera, atezaintzaz arduratzeko, eta 1889tik sakristau ere izan zen. Laster igarri zitzaizkion jainkozaletasuna, pazientzia eta zerbitzurako joera. Deustuko ikasleek anaia "Finuras" ezizena eman zioten bere jokabide zintzoa zela eta. Ikasleen gaiztakeriak aita jesulagunen aurrean zuritzen bazituen ere, ezin izaten zuten hain erraz engainatu. Hori dela eta, ikasleek oso maite zuten eta itzal handia zioten. Anaia Garateren zereginen artean bisitariekiko harremanak izatea ere bazegoenez, bere santutasunaren ospea laster zabaldu zen Deustuko hormetatik kanpo. Anaia Garate 1929an hil zen, 72 urte zituela. Azken zeregin honetan 41 urte eman zituen, Unibertsitatean ia hutsik egin gabe. 1946an eraman zituzten ospe handiz anaia Garateren gorpuzkinak Unibertsitateko kapera publikora eta, 1964an kapera hau kendu zutenean, atezaintzatik gertu zegoen toki berezi batean kokatu zituzten. Bien bitartean eta 1939tik aurrera dohatsu izendatzeko tramiteak burutzen hasi ziren. Joan Paulo II. Aita Santuak anaia Garateren bertuteen apartekotasuna goraipatu zuen eta dohatsu izendatu zuen 1985eko urriaren 6an. Anaia Garate dohatsuaren gela, bigarren klaustroan, zegoen bezala gorde da. Unibertsitateko atarian, bere gorpuzkinak dauden kaperaren ondoan, bustoak eta oroitarriak gogorarazten digute Unibertsitateko atezain txiki-handia. Kapera Gotikoan anaia Garateren beste eskultura bat ikus daiteke, gorputz osokoa honakoa.\nErrektoreak[aldatu | aldatu iturburu kodea]\nErrektorea autoritate handiena da unibertsitateren barruan. Deustuko Unibertsitateko lehen errektorea Luis Martín García (1885-86 ikasturteetan) izan zen. Azken errektoreak hurrengoak izan dira:\n1971-1975: Pere Ferrer Pi\n1975-1977: Albert Dou Mas de Xexàs\n1977-1986: Dionisio Aranzadi Telleria\n1986-1996: Jesús María Eguiluz Ortuzar\n1996-2003: José María Abrego de Lacy\n2003-2013: Jaime Oraá Oraá\n2013-oraina: José María Guibert Ucín\nIkastegiak[aldatu | aldatu iturburu kodea]\nUnibertsitateak fakultateez gain, institutuak, katedrak eta Hizkuntza Zentroa ditu. Guztira zazpi fakultate ditu:\nIrakasle Eskola Fakultatea (BAM)\nLiburutegi berria[aldatu | aldatu iturburu kodea]\nSakontzeko, irakurri: «Deustuko Unibertsitateko liburutegia»\nDeustuko Unibertsitateko liburutegia.\n2008ko abenduan ireki dute, Abandoibarrean. Unibertsitatearen eraikin nagusiaren eta Guggenheim Bilbao Museoaren artean dago, eta diseinua Rafael Moneo arkitektoak egin du. Fatxada beirazko bloke zehargardenez osatua dago.\n(Ingelesez)(Gaztelaniaz) Unibertsitatearen webgune ofiziala\nBaionako eta Euskal Herriko Institutu Unibertsitario Teknologikoa • Deustuko Unibertsitatea • ESTIA • Euskal Herriko Unibertsitatea\nMondragon Unibertsitatea • Nafarroako Unibertsitate Publikoa • Nafarroako Unibertsitatea • Udako Euskal Unibertsitatea\nDeustuko Doneperiagako eraikinak\nOrriaren azken aldaketa: 20 martxoa 2020, 14:55.


"Plazara ateratzea da garrantzitsuena" - Altsasu - Guaixe.eus\n"Plazara ateratzea da garrantzitsuena"\nGuaixe 2019-10-08 13:22\nEkain Alegre bertsolari gazte altsasuarra. UTZITAKOA\nBertsokabi-Eugenio Arraiza sariketaren bigarren edizioan parte hartuko du Ekain Alegre gazte altsasuarrak. Bere bigarren Bertsokabi izanen da, eta Iker Gorosterrazurekin aterako da "plazara". "Egiten dakidana erakustera" doa\nBertsokabi-Eugenio Arraiza sariketaren bigarren edizioa hasi zen urriaren 3an, eta urriaren 24ra arte jokatuko da, ostegunero, Iruñeko zenbait tokitan. 15 eta 30 urte bitarteko bertsolari gazteek parte hartzen dute Nafarroako Bertsozale Elkarteak antolatutako sariketan. Horien artean altsasuar bat dago: Ekain Alegre. Bertsolari gazteei trebatzeko eta jendaurrean kantatzeko aukera emateko sortu zuen sariketa hau duela bi urte Nafarroako Bertsozale Elkarteak. Gainera, gazteen artean bertsozaletasuna zabaldu nahi du ere elkarteak.\nEkain Alegre bertsolari gazte altsasuarrak esperientzia du Bertsokabi-Eugenio Arraiza sariketan, izan ere, duela bi urte parte hartu zuen Joanes Illarregirekin batera. Aurten Iker Gorostearrazurekin ariko da, izan ere, Bertsokabin bikoteka aritzen dira bertsolariak. Sariketaren bigarren kanporaketan ariko dira, Iruñeko Zabaldi elkartean, urriaren 10ean, osteguna, 19:00etan. Irati Majuelo eta Alazne Untxalo eta Beñat Astiz eta Amaia Elizagoien bertsolari bikoteekin lehiatuko dira. "Plazara ateratzea da garrantzitsuena, bertsolari gazteok plazara ateratzeko aukera bat da". Ideia "polita" dela dio Alegrek.\nEtxean "beti" bertsoak entzun izan ditu eta bertsolaritza "gustatzen" zitzaion Alegreri, beraz, Zelandi ikastetxean bertsolaritza ikasten ari zirenean, Joxema Leitza irakasle zela, aurrera jarraitzea erabaki zuen. Eskolarteko bertsopaper lehiaketan parte hartu zuen, eta irabazi zuen. Horrek motibazio handiagoa eman zion. Beraz, bertsoak serioago hartzea erabaki zuen eta bertso eskolan hasi zen Joxema Leitzarekin. "Jarraitzen saiatzen gara, nahiz eta beti erraza ez izan; orain Altsasun ez gara lehen bezainbeste. Baina gaudenak gustura gaude".\nBertsokabi bezalako "ekintzek eta txapelketek" aukera ematen diete bertsolari gazteei "egiten dakiguna" erakusteko. Plazara ateratzea garrantzitsuena dela dio altsasuarrak: "Saioetan izen handiko bertsolariak egoten dira. Nafarroan badago korronte edo joera bat bertsolari gazteak parte hartzeko, eta gero eta gehiago ari dira sartzen". Plazara ateratzea, beraz, garrantzitsua dela uste du, izan ere, "etorkizuneko bertsolariak izango dira edo gara".\n"Gure helburua saio polita egitea eta dugun maila erakustea da. Baita publikoa ongi pasatzea eta gozaraztea ere". Nahiz eta saria egon, izan ere, "motibazioa egon behar da maila ona emateko", garrantzitsuena "bertsolariek egiten duguna" erakustea dela dio Alegrek. Hortaz, puntuazio sistema ohiko txapelketatik aldentzen da: publikoak ere bozkatzen du. "Epaileek eta publikoak paper batzuk dituzte eta ariketak puntuatzen dituzte. Bien bataz bestekoa egiten da". Ondorioz, ariketaren maila baino "sentsazioak" kontuan hartzen dira.\nAriketak ere desberdinak dira. "Publikoari gustatu behar zaio eta jokoak, ofizioak eta halakoak dira, gehien bat". Bikoteek agurra batekin hasi behar dira, "aurkezpena" izanen dena. Bikoteka aritzen direnez, aurretik "zerbait prestatu" behar dutela azaldu du Alegrek: "elkar ulertzea eta elkarlana garrantzitsuak dira. Bikote kideak gaizki egiten badu edo ez bada hain fina egon, lagundu behar diozu". Bere bikote izanen den Iker Gorosterrazu aurretik ezagutzen du, izan ere, bertso udalekuetan elkarrekin egon ziren. "Ea zerbait polita egiten dugun".\nBertsokabi-Eugenio Arraiza sariketaren lehenengo kanporaketa aurreko ostegunean, urriaren 3an, jokatu zen Iruñeko Terminal tabernan. Ekhiñe Zapiain eta Josu Sanjurjo, Ainara Ieregi eta Saio Alkaiza, eta Aitor Irastortza eta Xabat Illarregi bertsolari bikoteek parte hartu zuten. Aitor Irastortza eta Xabat Illarregi bertsolariak nagusitu ziren lehenengo kanporaketan, beraz, urriaren 24an Iruñeko Herriko tabernan jokatuko den finalera pasa ziren.\nBigarren kanporaketa ostegunean, urriaren 10ean, jokatuko da Iruñeko Zabaldi Elkartasun Etxean. Irati Majuelo eta Alazne Untxalo, Beñat Astiz eta Amaia Elizagoien eta Ekain Alegre altsasuarra eta Iker Gorosterrazu bikoteak ariko dira. Saioko bikote irabazlea finalera sailkatuko da.\nHirugarren kanporaketa urriaren 17an izanen da, osteguna, Mendillorriko Antzaran, 19:00etan. Mikel Lasarte eta Sarai Robles, Endika Legarra eta Joanes Illarregi, eta Etxahun Azkarraga eta Patxi Castillo izanen dira ariko diren hiru bertsolari bikoteak. Irabazleak finalerako txartela irabaziko du.\nBertsokabi sariketaren finala urriaren 24an, osteguna, jokatuko da Iruñeko Herriko tabernan, 19:00etan eta sariketaren hiru kanporaketen irabazleak ariko dira.\n"Gure helburua saio polita egitea eta dugun maila erakustea da"\nGuaixe 2019 urr 09 Altsasu\nEkain Alegre bertsolari gazte altsasuarrak Bertsokabi-Eugenio Arraiza sariketan parte hartuko du bihar, urriaren 10, osteguna, Iruñeko Zabal...


PAM (putoamoakmatematiketan) 2000. urte inguruan sortu zen Ermuan. 1999 inguruan Dantzutekin abiatu zuten abentura amaitu zenean, ordura arte soinu teknikari lanetan zebilen Carlos Balseiro (Hugh, Kubanakhan) taldeko gitarra jole eta abeslari bezala hasi eta PAM izenpean grabaketak egin eta kontzertuak emateari ekin zioten. Esan beharra dago, ordea, Dantzut ere aurretik martxan zebilen Julio Kageta taldeen errautsetatik sortua izan zela 1995 inguruan.\nHortaz, PAMen ibilbidea ez bada makala (15 urte bete dituzte aurten), eta taldeko kideen ibilbideari erreparatuz gero, Euskal Herriko talde beteranoen multzoan sartzeko modukoa da. Urte guzti hauetan taldearen helburua nostalgiatik ihes egin eta beti aurrera jotzea izan da, beldur gabe formula berriak probatu eta batez ere nahi izan dutena eginez: unera arte bost disko argitaratu dituzte eta ezin esan bi disko berdin egin izan dituztenik, nahiz eta taldea identifikagarri egiten duten elementu batzuk mantendu dituzten.\nCarlos Balseiro: Gitarra eta ahotsa\nJuanMi Bravo: Bateria eta ahotsa\nMarkos Gimeno: Baxua eta ahotsa\nJokin Azpiazu Carballo: Gitarra eta perkusioa\nIker Saenz de Zaitegi: Gitarra (2000-2012)\nHeldu... inoiz ez!\n665 709 115\nZuetako askok jada jakingo duzuen moduan pasa den ostiralean utzi gintuen Markos Gimeno Vesga gure PAM taldeko baxujole, abeslari, letragile eta diseinatzaileak. Guregan uzten duen hutsunea √-1 baino handiagoa eta ikaragarriagoa da, baina hala ere badakgu egin dezakegun onena atzekoz aurrera eta aurrekoz atzera abesten jarraitzea dela.\nMarkos artista erabatekoa izan zen, hitzen esperimentatzaile geldiezeina bere palindromo eta jokoekin, marrazkilari eta diseinatzaile, antzerkilari ausarta, umoregile aparta eta musikari ikaragarri jostalaria The Pepes, Julio Kageta, Dantzut eta gure PAM proiektuan.\nArlo horietan eta, bereziki, gertuko esparruan, familia eta lagunoi eman zigun dena ospatzeko agur ekitaldia antolatu dugu Ermuan larunbat honetan, merkatu plazan. Ezer deigarririk ez, lagun arteko ekimen bat besterik ez, baina denon artean Sukram Markus esateko era izango da.\nEro Maite Beti Amore.\nDisko Aurkezpenetako argazkiak\nIzena / Izana by PAM\nTweets by @zatilau\n2013-03-23 (PAM zuzenean Lobiano Kultur Gunean - Korrika Kulturala) from aitor lauzirika on Vimeo.\nPAM Zuzenean Ermuan from okerreko on Vimeo.\nKontzertuan Elgoibarren bizpera egunian (2006-08-23)


2020-2021 ikasturteari ONGI ETORRIA - Hemeroteka - Elorrio BHI\n2020-2021 ikasturteri ONGI ETORRIA\nLehenik eta behin ikasturte berri honen hasieran eta lerro hauek aprobetxatuz ezin utsi aipatu gabe bizi dugun egoera berezi hau. COVID-19ren eraginez aurreko ikasturtea ez ohiko moduan bukatu bazen ere, ikasturte berri honi ez ohiko moduan ere hasiera emango diogu. Normaltasun itxura ematen saiatu arren aurreikusi behar izan ditugu hiru agertoki (aurrez-aurrekoa, mixtoa eta konfinamendua). Dena ondo badoa lehen agertokian geratuko gara eta babes neurriekin aurrez aurreko klaseak emateko aukera izango dugu.\nEz dut ahaztu nahi zenbait familiatan CORONAVIRUSA dela eta eman diren egoera latzen aurrean gure elkartasuna agertzeko.\nHezkuntza komunitate osoari zabaltzen diogu ongi etorria: ikasle, irakasle, familia eta langile ez dozenteei.\nAurreko ikasturteetan lez ikastetxeak konpromisoa hartuta duen hainbat proiektutan lan egiteko asmoa agertzen du. Denak ere ardatz estrategikoei erantzuteko dira: ikasleen aniztasunari erantzuteko, elkarbizitza edo bizikidetzari lotutakoak, komunitatea osatzen dugun partaideen komunikazioa eta partaidetza indartzeko, zientziak eta emakumeen papera beraiekin lotura sendotzeko, hizkuntzak indartzeko eta ebaluazioaren garrantziari lotutakoak kontuan izango ditugu.\nHori guztia kontuan hartuta, azken xedea gure ikasleen arrakasta pertsonala eta akademikoa lortzea da eta beti ere, zerbitzu publikoa garen heinean, irakaskuntza publikoaren kalitatea hobetzen joateko asmoa agertzen dugu.\nGogoratu aurkezpen eguna irailaren 8an, asteartean, izango dela. Ordurarte ondo izan eta indarrak berrituta ekarri ikasturte berri honi aurre egiteko, auto-babeserako neurriak ahaztu gabe.\nWeb orri honetan zelan egingo den sarrera azaltzen da.


"Kakaren hurrengoa" (Josu Agirre) - etakitto.eus\n“Kakaren hurrengoa” (Josu Agirre)\nOrain dela ia hogei urte gertatu zitzaidan. Ofizinatik eguerdian irten nintzen eta, trajea eta korbata jantzita, oinez gurasoen etxera nindoan, bazkaltzera. Haize pixka bat ere bazegoen nonbait…\nLanean hasi berria nintzen, 24 edo 25 urterekin, eta ondo gogoratzen dut sekulako lotsa ematen zidala nire herriko kaleetatik trajea eta korbataz ibiltzea.\nBidebarrieta kaletik nindoala, jende dezente zebilen gora eta behera. Ifar Kaleko ezkerreko espaloitik igo ostean, Bista Eder kaletik abiatu nintzen.\nBat-batean… Plaf! Trajearen txaketan zeozer somatu nuen; ezkerraldean, sorbalda eta paparraren artean. Kolpetxo suabe bat. Apenas ikututxo bat baino ez.\nSegituan, aurpegia Errioxako mapa baino gorriagoa jartzearekin batera, alarma guztiak piztu zitzaizkidan:\n– “Josu, artista, uso batek hire traje marabillosoan kaka egin du. Kaka zaharra! Ez, kakaren hurrengoa…!!”.\nBaino ez nuen denborarik izan konprobatzeko zerutik eroritako uso horren barne produktu gordina nolakoa zen, edo nolako konbinazioa egiten zuen nire txaketaren papar aldean, hain zuzen ere orduantxe Portaleatik irtendako emakume-gizon talde bat nigana zetorrelako. Gainean nituen jada eta, Eibarko espaloien zabalera kontuan izanik, haien artetik pasa behar izan nuen. Hain nerbioso eta lotsatuta nengoen, zuzen-zuzen aurrera begiratzea erabaki nuela.\nZerutik jasotako kondekorazioa soinean neramala, kale osoa zeharkatu nuen, azkenik etxeko pegorara sartu arte. Orduan bai, txaketara begiratu nuen eta…oh, sorpresa!\nItxura, Bista Eder kalera heltzean, haize ufadatxo batek korbata altxatu zidan eta sorbaldaraino eraman. Horregatik somatu nuen kolpetxoa, baino ez nuen begiratzeko astirik izan jendea zetorrelako.\nBeraz, egun horretan ez nuen opari marroirik jaso zerutik. Aldiz, jendez lepo zegoen kaletik desfilatu nuen, korbata guztiz buelta emanda sorbalda gainean, serio-serio eta aurrera begira.\nGaur egun ere gurasoekin sekulako barreak egiten ditugu istorio inozo hau gogoraraztean. Dena den, baditu zenbait ikasbide: kontuz aldez aurretik ateratako ondorioekin, norberari bidaltzen dizkiogun mezu apokaliptikoekin (ez dakigu bizitzak nondik eramango gaituen); eta, jakina, hanka sartzea edo barregarri geratzea askotan zeruko oparia izan daiteke.\n« “Antinutrienteak, zer dira eta zer eragin dute gure osasunean?” (Iñaki Elortza) Publiko gabeko ikasturte amaierako jaialdiak egingo dituzte KAXAk eta Birakak »


Oskar Matute, lan erreforma indargabetzeaz, "Radio Euskadi"n\nOskar Matute: “Lan erreforma indargabetzea etika kontua da, guztiz beharrezkoa”\nEH Bilduren diputatuk salatu du PPren lan erreformak langileen eskubideen kontra egiten duela, eta Tubacex edo Petronorren kasuak aipatu ditu, adibide gisa.\nOskar Matute, "Radio Euskadi"n. Argazkia: EITB Media\nEspainiako Gobernuak dio alarmaren luzapena lortzeko egin zuela ituna EH Bildurekin\nUrtebete egingo du asteon EH Bilduk eta PSOE-Unidas Podemos gobernu koalizioak lan erreforma indargabetzeko egin zuten akordioak. Alarma egoeraren luzapeneko botazioan abstenitzeari esker lortu zuen alderdi abertzaleak lan erreformaren inguruko paktua.\nUrtebete beranduago, baina, Oskar Matute EH Bilduko diputatuak salatu du ez dela bete orduan hitzartutakoa. Lan erreforma indargabetzea etika kontua dela azaldu du Matutek, enpresariek langileekin nahi dutena egiten ez jarraitzeko eman beharreko pausoa, alegia.\nEH Bilduk Espainiako Gobernua osatzen duten alderdiekin duen harremanaz ere aritu da diputatua "Radio Euskadi"n. Bere alderdiak ezarritako helburuetan —espetxe politikaren eta agenda sozialaren aldaketa— aurrera egitea zaila dela onartu du. Gainera, Pablo Iglesiasek Exekutiboa uzteak traba egin die, alderdi abertzalearen eta Gobernuaren arteko elkarrizketetan paper garrantzitsua baitzuen. Hala eta guztiz ere, Matutek azpimarratu du PSOE-Unidas Podemos koalizioarekin akordioetara heltzea konplikatua izanagatik ere, PP edo VOXekin ezinezkoa litzatekeela.\nEuskal Herriko politikara etorrita, EH Bilduren ordezkariak EAJk Zaldibarko zabortegiaren auzian izandako gardentasun eza eta kudeaketa eskasa —Joaquin Beltranen bilatze lanak bertan behera uztea— salatu ditu. Azkenik, eta datozen hauteskundeei begira, ezkerreko alternatibaren aldeko apustua egitearen garrantziaz aritu da Oskar Matute.


Jon Akarregi | Sukaldariak Cocineros | Gastronomia | Oiz egin | Oiz Egin\nJon Akarregi Egaña sukaldaria.\nHelbidea: Antiguako Ama, 2. 48280. Lekeitio. Bizkaia\nTel.: 94 684 01 03\nFaxa: 94 684 01 03\nEgaña Jatetxeak orain dela 80 urte hasi zuen bere Ibilbidea Lekeition. Jonek bere osabei hartu zien erreleboa gaztetan ostalaritzako ikasketak burutu eta gero. Jose Angel Iturbe "Bigotes" eta Jabi Gartzia "Boroa jatetxea" izan dira printzipalki bere maisuak. Hala eta ere Bartzelonan ere egon zen ikasten gaur egun desagertua dagoen "Aitor jatetxean".\n35 urte daramatzate gaur egun duten kokapenean eta Jon bera da jatetxeko sukaldari burua. Egaña jatetxea euskal sukaldaritza tradizionala eskaintzen duen familia jatetxea da. Batik bat Ama, emaztea eta anaia ditu laguntzaile jatetxean eta bere esanetan bezeroak Egaña jatetxera sartu orduko kalitatea ziurtatuta daukan leku batera sartzen ari direla jakitea nahi du.\nSasoiko arrain freskoa maisuki prestatzen dute Lekeitioko Egañan. Horrez gain, Jon geldika geldika bere platerrei innobazio puntu bat emoten saiatzen da. Normalean plater berritzaile haue onarpen edo arrakasta ona izaten dute bere bezeroen artean.\n- Arraina plantxara edo laban\n- Txipiroiak saltsan edo kipularekin\n- Kokotxak saltsan\n- Itsaski entsalada\n- legatz-kokotea kokotxekin eta almejekin\nJonek jatetxean eskualdeko produktuak erabiltzen ditu, hurbil hurbilekoak. Amoroton, Ispasterren, Ondarroan eta Lekeition erosten ditu produktuak.\nAsteko atseden-eguna: Astelehenak.\nOporretan, itxita: Otsaila.\nJangelaren edukiera: 134 lagunentzat tokia


"Bi taldeon indarra defentsan dago; intentsitate handiko lehia izango da" - Debagoiena - Goiena.eus\n"Bi taldeon indarra defentsan dago; intentsitate handiko lehia izango da"\nXabi Urzelai 2016-10-14 14:01\nIzarraitz Aloña Mendiko jokalari bat jaurtiketa egiteko gertu, iaz, Deustoren kontrako partiduan. | goiena\nLigako laugarren jardunaldiak ekarriko du denboraldiko lehenengo derbia (zapatua, 18:00, Zubikoa). Eta, bi taldeak sailkapenaren erdi inguruan daude, hiru partiduetatik bat galdu eta gero.\nOñatiarrek liga hasiera ona zeramaten –bi garaipen–, aste barruan Deustoren kontra 32-36 galdu duten arte; ikusteko dago taldea pare bat egunetan zelan errekuperatzen den.\nHala, taldeko bigarren entrenatzaile Rafa Zuluetak aitortu du iaz baino presio handiagoa daukatela: "Eta lehenengo partiduan igarri genuen hori batez ere. Iaz iritsi berriak ginen eta sorpresa izan zen hasieratik aurrean ibiltzea. Aurten, berriz, aurre-denboraldian gogor egin dugu lan, liga indartsu hasteko. Gainera, bi talde ditugu senior mailan, eta horrek entrenamendu saio onak egiteko aukera ematen du. Horri esker, hasierako bi partiduetako sentsazioa ona izan da". Eta, gaineratu du gogotsu daudela derbira begira: "Iaz onenak baino koska bat beherago egon ginen, Arrasateren eta Basauriren kontrako partiduak ezin izan genituen irabazi, eta aurten hor egon gura dugu".\nFord Mugarri Arrasateri, berriz, joan den domekan Muskizi ondo irabazi izanak (37-24) mesede egin dio, Pulporen kantxan berdindu eta Basaurin galdu eta gero liga ez dutelako iazko nagusitasunekin hasi: "Baina emaitza horiek ez dute askorik erakusten. Pulporen kontrako berdinketa azken segundotan egindako akats baten ondoren etorri zen, eta Basauriren kantxan galtzea ez da batere arraroa, iaz ere ez genien irabazi, kantxa oso gaitza delako", dio Andoni Arando Ford Mugarriko ordezkariak: "Eta kontrara, Muskizen kontrako garaipen errazak ere ez du apartekorik erakusten, taldeko hiru jokalari onenak falta zituztelako". Horrenbestez, Arandoren usten oraingo sailkapenak ez du askorik erakusten: "Lasai, hau hasi baino ez da egin".\nDerbirako, biak gogotsu\nBiharko derbirako gogoz daude bi taldeetako ordezkariak: "Bi taldeak defentsan oinarritzen gara. Arrasatekoek ez dute gure abiadura, baina beste urte batzuetako esperientzia daukate eta partidu zaila izango da", dio Zuluetak. Eta Arando bat dator, defentsan intentsitate handiko partidua izango da: "Ikusteko dago atezainen ekarpena zelakoa izango den, eta bestalde, Bernali ezin dizkiogu jaurtiketak erraztu, trabak jarri beharko dizkiogu".


Kezka piztu du Almeriako Hispalusek Tuestan jarri nahi duen negutegiak - Añana - Alea.eus\nKezka piztu du Almeriako Hispalusek Tuestan jarri nahi duen negutegiak\nEstitxu Ugarte Lz. de Arkaute 2020-03-05 17:10\nTomate hidroponikoen negutegi bat jarri nahi du Hispalusek Araban. UNSPLASH\nProiektuari "ezezko borobila" adierazi diote dagoeneko Gipuzkoako zein Bizkaiko barazkigileen elkarteek, eta Gipuzkoako ENBA, Gipuzkoako EHNE, Bizkaiko EHNE eta Nafarroako EHNE sindikatuek.\nKezkatuta daude Euskal Herriko barazkigileak Almeriako Hispalus enpresak Tuestako industrialdean kokatu asmo duen tomate hidroponikoen hamazortzi hektareako negutegi erraldoiarekin. Sektoreak ez du begi onez ikusten Eusko Jaurlaritzak nekazaritzako industriaren proiektuari eman dion babesa, eta salatu dute gainera egitasmoak tokiko produktoreak kaltetuko dituela.\nGILBEk (Gipuzkoako Lore eta Barazkizaleen Elkartea), BIHOELek (Bizkaiko Barazkizaleen Elkartea), Gipuzkoako ENBAk, Gipuzkoako EHNEk, Bizkaiko EHNEk, eta Nafarroako EHNEk agiri bat kaleratu berri dute, eta "ezezko borobila" adierazi diote Hispalusen proiektuari; halaber eskatu dute "Eusko Jaurlaritzak berretsi dezala familia-nekazaritzaren defentsa, eta ez dezala proiektu horren kapitalean parte hartu, eta ez dezala, erabat legezkoa dena alde batera utzita, proiektu horri laguntza berezirik eman". Bestalde, sektore ekoizlearekin batera, sektorearen etorkizunerako oinarriak lantzeko behar diren urratsak egin ditzala exijitu diote.\nEusko Jaurlaritzarekin eta Hispalus enpresako buruarekin bildu dira azken hilabetean Gipuzkoako eta Bizkaiko barazkigileak, ikusirik sektorearekin batzartu gabe aurrera egiten ari zela Almeriako proiektua. Batzarren ostean mesfidantza eta kezka ez dira baretu produktoreen artean.\n"Esaten dute 60 lanpostu sortuko dituztela lehen fase honetan, baina ez dute esaten zenbat suntsituko diren"\nGILBE elkarteko lehendakari Jose Antonio Odriozolak ALEAri azaldu dionez, hartu-emanek ez dute nekazarien kezkak argitzeko balio izan: "Eusko Jaurlaritzak saldu nahi digu proiektu hori guretzat kalterik ekarriko ez balu bezala, eta garbi dago mesederik ez digula egingo eta kalte egingo digula".\nBatetik, Tuestako tomate produkzioa kanpora bidaliko duela azaldu die Hispalus enpresako buruak nekazariei, baina Odriozolak auzian jarri ditu hitzok: "Eroskiko hornitzailea da enpresa, eta gaur egun Eroskiren bidez hemen saltzen duena baino gehiago ez duela salduko esan digu, Frantziara bidaliko dutela soberakina, Frantziako merkatura salto egiteko asmoarekin instalatuko dela... Hori ez dakigu egia den ala ez, baina egia dena da lehen Almeriako tomate bat zela eta orain Euskal Herrikoa izango dela; desberdina da".\nBestetik, Jaurlaritzak eta enpresak berak hitz eman diete Tuestan ekoiztuko dituzten tomateek ez dutela Eusko Label marka izango, baina Odriozolak uste du horrek ez duela zentzu handiegirik: "Hemendik bi urtera egiten dutena ez bada errentagarria eta labela egitea nahi badute, zer egingo dute? Debekatuko diete?".\nHispalus enpresaren proiektua Eusko Jaurlaritzaren aldetik izaten ari den babesa ere zalantzan jarri du Gipuzkoako barazkigileen lehendakariak, eta daukan babesa ez lukeela izan behar uste du. Odriozolak azaldu duenez, Eusko Jaurlaritzaren partetik justifikatu dute barruan egonda hobeto kontrolatuko dutela asmoa.\n"Gai honen gainean –esan du Odriozolak– gu ez gaude kontra, ezin gara kontra egon; enpresa bat etorri da kanpotik eta Espejon ustiategi bat muntatu nahi du, ezin dugu ezer egin; baina Eusko Jaurlaritzaren babesa du, eta esan diote gainera zein den tokirik onena tomateak landatzeko. Aldiz, guk edo edozein ekoizle txikik arazoak besterik ez ditugu edozer gauza egiteko".\n"Egia da lehen Almeriako tomate bat zela eta orain Euskal Herrikoa izango dela; desberdina da"\nHalaber, kezka agertu du GILBEko lehendakariak enpresak sortuko dituen 60 lanpostu berrien harira. "Esaten dute 60 lanpostu sortuko dituztela aurreneko fase honetan, baina ez dute esaten zenbat suntsituko diren; eta gainera, 60 lanpostu sei hektareatan lan egiteko astakeria bat iruditzen zaigu. Bestalde, ustiategi teknifikatua izango da; horrek emango dio lana zonaldeko jendeari?", galdetu du.\nHamazortzi hektarea hiru fasetan\nGaubeako ustiategiak sei hektarea izango lituzke aurreneko fase batean, baina hamazortzi hektarea arteko proiektua da, hiru fasetan. Urteko, laurogei kilo tomate metro koadroko ekoiztuko dituztela esan diete nekazariei. "Gipuzkoan urteko hogei kilo egitea asko da –azpimarratu du Odriozolak, negutegiaren tamaina adierazteko–. Dena den paperak dena aguantatzen du; inbertsioa eginda ere, horrek funtzionatuko al du?".\nProiektuan sartzeko eskaini diete tokiko ekoizleei, Odriozolaren esanetan, "kapitala sartzeko", eta Bizkaiko barazki kooperatiba batek bederen sartzeko asmoa du.\nHortipor enpresa 2001n sortu zuen Telmo Rodrigues izeneko enpresariak Portugalen, eta 2016an zabaldu zuen Almeriara, Cultivos Hispalus izenarekin. Iazko abuztuan inskribatu zuten BOEn Espejoko ustiategia kudeatuko duen Cultivos Araba S.L. Egun, urtean, 16.000 tona tomate ekoizten ditu Hortipor enpresak.\n2020an iritsiko dira Gaubeako tomate hidroponikoak\nErredakzioa 2019 mai 27 Añana Gaubea\nEspejon ireki asmo duten tomateen ekoizpen zentroan 10 milioi euroko inbertsioa egingo dutela aurreratu dute.


Urtearen amaiera honetan, zer gogoan hartu? | Blog de Josu Erkoreka\n« San Juan aldeko “Erkoreka” baserria\nLa primera en la frente »\nUrtearen amaiera honetan, zer gogoan hartu?\n2011/12/31 por Josu Erkoreka\nInazio Mujika Iraolak prestatu duen Xabier Leteren (Auto)biografia bat erosi nuen atzo. Eta Unamunok bezala, gaur eguerdian, begiak itxi eta eskuek itsutasunak eman dien askatasunarekin aukeratu duten lekutik zabaldu dut liburua. Eta begiak barriro zabaldu ditudanean, 128 eta 129 orrialdeak agertu zaizkit aurrean. Letek, 2001. urtean, Pagourte aldizkarian argitaratu zuen “Fanatismoa eta Krudelkeria” izenburuko artikulua han zuzen.\nIrakurri dudanean, nik neuk, 2008ko maiatzean blog honetan idatzi nuen post bat etorri zait burura. Hura ere, Leterena bezalaxe, Albert Camus idazle ezagunaren Los Justos izenburuko teatro-lanari buruzkoa baita. (ikus, “El que no quiera, que no lo vea. Pero está claro“). Biak ere Euskadiko errealitate ankerretik egindako Camusen lanaren irakurketak dira. Desberdinak, jakina, baina aldi berean, uztartuak.\nHona Xabier Leteren gogorapen-gogoeta:\n“Nik ikusi ez nuen egin, baina ETAk Donostiako gobernadore militarra akabatu zuenean, 1986an, abuztuko larunbat eguerdi batean, ni 200 metrotara nengoen, Diputazioko atean. Kristoren bonbazoa izan zen. Boooouum! Orduan ertzainak atera ziren eta Diputazioko txoferra ere atera zen korrika. Zera etorri zen esaten: “Gobernadore Militarra akabatu dute”. Gobernadore militarrarekin kotxean zihoazen bere emaztea, mutiko bat 16 urtekoa, eta alaba bat. Laurak akabatu zituzten. Han ez zen gupidarik egon. Handik igaro zen emakume portuges bat era zaurituta geratu zen, eta hura ere hil egin zen… Gobernadore militarra Luis Garrido zen. Gobernu Militarretik atera, eta Bulearretik ibai aldera zihoala izan zen. Eta autoan zihoazen guztiak akabatu zituzten, bai. Bera, emaztea, eta seme-alabak… Nik zera pentsatzen dut: Hori egin zuenak pentsatu ote zuen momentu hartan: “Zer egitera noa, Jauna? Nik gobernadorea akabatu behar dut, baina bere emaztea eta sema-alabak ere akabatu behar al ditut?” Nik nire buruari galdetzen diot: Pentsatu al zuen? Edo agian begiratzeko denborarik ere ez zuen izan, baliteke. Agian bonba-lapa jarri zuen eta punto”\nGogoeta latza da Leterena. Euskaldun abertzaleok, ETAk sarraski negargarriak egiten zituenean, maiz-sarri egin izan dugun horietakoa. Baina gaur, 2011. urtearen amaiera ospatzen da eta ez noa hortik. Gaur gogorarazi nahi nukeena zera da: amaitzear dagoen urte honetatik aurrera ez dugula gehiago horrelako pentsakizunik izango. Ez dugula, zorionez, horren behar izanik izango. ETAk agur esan baitio behin eta betiko, gure artean eta munduan zehar, Euskadiren izenean bere kabuz “justizia” egiten ibilteari.\nEz da, ez, ikuspegi txarra etorkizunari begiratzeko.\nHorregatik aukeratu dut urtearen amaiera honetan gogoan hartzeko.\nPublicado en Opinión | Etiquetado ETA | 1 comentario\nen 2012/01/08 a 6:11 pm Ardanaz\nZorionak, Josu, post honetan egiten dozun komentarioagatik. Asko gustatu jat. Neu be ados nago zurekin.